text:
ESSUULA EY’OMUNAANA
Obwakabaka bwa Katonda Kye Ki?
Kiki Baibuli ky’etuyigiriza ku Bwakabaka bwa Katonda?
Kiki Obwakabaka bwa Katonda kye bunaakola?
Obwakabaka bwa Katonda bunaatuukiriza ddi ebyo Katonda by’ayagala ku nsi?
ABANTU bukadde na bukadde okwetooloola ensi bamanyi essaala eyitibwa eya Kitaffe oba eya Mukama waffe. Essaala eyo Yesu Kristo kennyini ye yagituyigiriza. Essaala eyo ya makulu nnyo, era okwekenneenya ebintu ebisatu ebisooka ebigirimu kijja kukuyamba okuyiga ebisingawo ku ekyo Baibuli ky’eyigiriza.
2 Ku ntandikwa y’essaala eyo, Yesu yakubiriza abaali bamuwuliriza: “Kale musabenga bwe muti, nti Kitaffe ali mu ggulu, erinnya lyo litukuzibwe. Obwakabaka bwo bujje. By’oyagala bikolebwe mu nsi, nga bwe bikolebwa mu ggulu.” (Matayo 6:9-13) Ebintu bino ebisatu Yesu bye yayogerako birina makulu ki?
3 Twayiga ebintu bingi ku linnya lya Katonda, Yakuwa. Ate era tuyize ne ku ebyo Katonda by’ayagala kwe kugamba by’akoze era ne by’anaakolera abantu mu biseera eby’omu maaso. Kati olwo, Yesu yali ategeeza ki bwe yatugamba okusaba nti: “Obwakabaka bwo bujje”? Obwakabaka bwa Katonda kye ki? Bunaatukuza butya erinnya lya Katonda nga buzze? Era, okujja kw’Obwakabaka obwo kulina kakwate ki n’ebyo Katonda by’ayagala okukolebwa?
OBWAKABAKA BWA KATONDA KYE KI?
4 Obwakabaka bwa Katonda ye gavumenti Yakuwa Katonda ggye yateekawo era n’alonda ne Kabaka waayo. Kabaka oyo y’ani? Ye Yesu Kristo. Yesu ye Kabaka asinga abafuzi b’ensi bonna era ayitibwa “Kabaka wa bakabaka, era Mukama w’abaami.” (1 Timoseewo 6:15) Alina obusobozi obw’okukola ebintu ebirungi okusinga omufuzi yenna ow’oku nsi.
5 Obwakabaka bwa Katonda bunaasinzirira wa okufuga? Lowooza ku kino, Yesu ali ludda wa? Oyinza okuba ng’ojjukira nti yawanikibwa ku muti n’attibwa, ate oluvannyuma n’azuukizibwa. Waayitawo akaseera katono, n’agenda mu ggulu. (Ebikolwa 2:33) N’olwekyo, Obwakabaka bwa Katonda buli mu ggulu. Eyo ye nsonga lwaki Baibuli ebuyita ‘Obwakabaka obw’omu ggulu.’ (2 Timoseewo 4:18) Wadde ng’Obwakabaka bwa Katonda buli mu ggulu, bujja kufuga ku nsi.—Okubikkulirwa 11:15.
6 Kiki ekifuula Yesu okuba Kabaka omulungi ennyo? Ensonga emu eri nti, talifa. Ng’eraga enjawulo eriwo wakati wa Yesu ne bakabaka b’ensi, Baibuli egamba nti ‘ye yekka atafa era atuula mu kitangaala ekitasemberekeka.’ (1 Timoseewo 6:16) Kino kiraga nti ebintu byonna ebirungi Yesu by’alikola bijja kuba bya lubeerera. Era tuli bakakafu nti bijja kuganyula abantu be.
7 Lowooza ku bunnabbi bwa Baibuli buno obwogera ku Yesu: “Omwoyo gwa Mukama gulibeera ku ye, omwoyo ogw’amagezi n’okutegeera, omwoyo ogw’okumanya n’okutya Mukama; n’okutya Mukama kw’alisanyukira: so taasalenga misango ng’okulaba kw’amaaso ge bwe kunaabanga, so taanenyenga ng’okuwulira kw’amatu ge bwe kunaabanga; naye anaasaliranga omwavu emisango gya nsonga, era anaanenyanga n’obutuukirivu olw’abawombeefu abali ku nsi.” (Isaaya 11:2-4) Ebigambo ebyo biraga nti Yesu yandibadde Kabaka mutuukirivu era afaayo ku bantu be yandifuze ku nsi. Wandyagadde omufuzi ng’oyo?
8 Ate era, Yesu tajja kufuga yekka mu Bwakabaka bwa Katonda. Waliwo abalala abajja okufuga naye. Ng’ekyokulabirako, omutume Pawulo yagamba Timoseewo: ‘Bwe tugumiikiriza, tulifuga naye.’ (2 Timoseewo 2:12) Yee, Pawulo, Timoseewo, awamu n’abeesigwa abalala Katonda abalonze okufuga ne Yesu mu Bwakabaka obw’omu ggulu. Bameka abanaafuna enkizo eyo?
9 Nga bwe kyalagibwa mu Ssuula 7 ey’akatabo kano, omutume Yokaana yafuna okwolesebwa mwe yalabira “Omwana gw’endiga [Yesu Kristo] ng’ayimiridde ku Lusozi Sayuuni, [ekifo ky’alina mu ggulu nga Kabaka] era wamu naye akasiriivu mu obukumi buna mu enkumi nnya, nga balina erinnya lye n’erinnya lya Kitaawe nga liwandiikiddwa ku byenyi byabwe.” Abo 144,000 be baani? Yokaana atugamba: “Abo be bagoberera omwana gw’endiga buli gy’agenda. Abo baagulibwa mu bantu okuba ebibala eby’olubereberye eri Katonda n’eri Omwana gw’endiga.” (Okubikkulirwa 14:1, 4) Yee, be bagoberezi ba Yesu Kristo abeesigwa abaalondebwa okufugira awamu naye mu ggulu. Oluvannyuma lw’okuzuukizibwa mu bulamu obw’omu ggulu, ‘baakufuga ku nsi’ nga bali wamu ne Yesu. (Okubikkulirwa 5:10) Okuviira ddala mu kiseera ky’abatume, Katonda azze alonda Abakristaayo abeesigwa okusobola okumalayo omuwendo gwa 144,000.
10 Abantu okufugibwa Yesu ng’ali wamu ne 144,000 kikolwa kya kwagala. Ekyo kiri kityo olw’okuba, Yesu amanyi embeera y’abantu era naye yabonaabonako. Pawulo yagamba nti Yesu ‘alumirwa wamu naffe mu bunafu bwaffe, era nti yakemebwa mu byonna nga ffe, so nga ye teyalina kibi.’ (Abaebbulaniya 4:15; 5:8) N’abo abagenda okufuga naye bayise mu kubonaabona era ne bagumiikiriza embeera enzibu. Okugatta ku ekyo, balwanyisizza obutali butuukirivu bwabwe era ne bagumiikiriza endwadde eza buli ngeri. Awatali kubuusabuusa, bajja kuba bategeera bulungi ebizibu by’abo abanaaba ku nsi!
OBWAKABAKA BWA KATONDA BUNAAKOLA KI?
11 Yesu bwe yagamba abayigirizwa be okusaba Obwakabaka bwa Katonda okujja, era yabagamba n’okusaba, Katonda by’ayagala bikolebwe ‘mu nsi.’ Katonda ali mu ggulu, era by’ayagala bulijjo bibadde bikolebwa bamalayika be abeesigwa mu ggulu. Naye, mu Ssuula 3 ey’ekitabo kino, twayiga nti malayika omubi yalekera awo okukola Katonda by’ayagala era n’aleetera Adamu ne Kaawa okwonoona. Mu Ssuula 10, tujja kuyiga ebisingawo mu Baibuli ebikwata ku malayika ono omubi ayitibwa Setaani Omulyolyomi. Setaani awamu n’ebitonde ebirala eby’omwoyo ebyamugoberera, ebiyitibwa badayimooni, byalekebwa okubeera mu ggulu okumala akaseera. N’olwekyo, mu kiseera ekyo, si bonna abaali mu ggulu nti baali bakola ebyo Katonda by’ayagala. Ekyo kyandikyuse ng’Obwakabaka bwe butandise okufuga. Yesu Kristo bwe yanditudde ku ntebe nga kabaka, yandirwanyisizza Setaani.—Okubikkulirwa 12:7-9.
12 Ebigambo eby’obunnabbi ebiddirira byogera ku ekyo ekyandibaddewo: “Ne mpulira eddoboozi eddene mu ggulu nga lyogera nti: Kaakano obulokozi buzze n’amaanyi n’obwakabaka bwa Katonda waffe, n’obuyinza bwa Kristo we: kubanga aloopa baganda baffe [Setaani] yasuulibwa, abaloopa mu maaso ga Katonda waffe emisana n’ekiro.” (Okubikkulirwa 12:10) Olabye ebintu ebibiri ebikulu ennyo ebyogeddwako mu lunyiriri olwo? Ekisooka, Obwakabaka obufugibwa Yesu Kristo butandika okufuga. Eky’okubiri, Setaani agobebwa mu ggulu n’asuulibwa ku nsi.
13 Ebintu bino ebibiri bivuddemu ki? Ku bikwata ku ebyo ebyaliwo mu ggulu tusoma: “Kale musanyuke eggulu n’abatuulamu.” (Okubikkulirwa 12:12) Yee, bamalayika abeesigwa mu ggulu basanyuka olw’okuba Setaani ne badayimooni be bagobeddwa mu ggulu, era nga buli ali mu ggulu mwesigwa eri Yakuwa Katonda. Waliyo emirembe n’obumu eby’olubeerera. Kati, Katonda by’ayagala bikolebwa mu ggulu.
14 Ate yo ensi ekwatiddwako etya? Baibuli egamba: “Zisanze ensi n’ennyanja: kubanga Omulyolyomi asse gye muli ng’alina obusungu bungi, ng’amanyi ng’alina akaseera katono.” (Okubikkulirwa 12:12) Setaani alina obusungu bungi olw’okuba yasuulibwa ku nsi era ng’alina akaseera katono. Olw’obusungu obwo obungi, aleeta ‘okubonaabona’ ku nsi. Tujja kuyiga bingi ebikwata ku ‘kubonaabona’ mu ssuula eddako. Nga tumaze okutegeera ebyo tuyinza okwebuuza, Obwakabaka buyinza butya okuleetera Katonda by’ayagala okukolebwa ku nsi?
15 Jjukira ekigendererwa kya Katonda eri ensi kye wayigako mu Ssuula 3. Mu Adeni, Katonda yalaga nti ekigendererwa kye kyali okufuula ensi eno olusuku lwe, nga mulimu abantu abatuukiridde ate nga tebafa. Setaani yaleetera Adamu ne Kaawa okwonoona, era ekigendererwa kya Katonda tekyatuukirira nga bwe yali ateeseteese. Wadde kyali kityo, ekigendererwa kya Katonda tekyakyuka. Yakuwa akyayagala ‘abatuukirivu okusikira ensi, era bagibeeremu emirembe gyonna.’ (Zabbuli 37:29) Era Obwakabaka bwa Katonda bwe bujja okutuukiriza ekyo. Mu ngeri ki?
16 Lowooza ku bunnabbi obuli mu Danyeri 2:44. Wagamba: “Mu mirembe gya bakabaka abo, Katonda ow’eggulu alissaawo obwakabaka, obutalizikirizibwa emirembe gyonna, so n’okufuga kwabwo tekulirekerwa ggwanga ddala: naye bulimenyaamenya era bulizikiriza obwakabaka obwo bwonna, era bunaabeereranga emirembe gyonna.” Kino kitutegeeza ki ku Bwakabaka bwa Katonda?
17 Okusooka, olunyiriri lulaga nti Obwakabaka bwa Katonda bwali bwa kussibwawo “mu mirembe gya bakabaka abo,” oba ng’obwakabaka obw’oku nsi bukyafuga. Eky’okubiri, lulaga nti Obwakabaka obwo bwa kubeerawo emirembe gyonna. Tebuliwangulwa era tewali gavumenti ndala eridda mu kifo kyabwo. Eky’okusatu, lulaga nti wajja kubaawo olutalo wakati w’Obwakabaka bwa Katonda n’obwakabaka obw’omu nsi. Obwakabaka bwa Katonda bwe bujja okuwangula. Oluvannyuma lwa byonna, ye gavumenti yokka ejja okufuga abantu. Olwo abantu bajja kuba wansi w’obufuzi obusingayo obulungi.
18 Baibuli eyogera bingi ku lutalo olunaaba wakati w’Obwakabaka bwa Katonda ne gavumenti z’abantu. Ng’ekyokulabirako, eyigiriza nti ng’enkomerero egenda esembera, bamalayika ababi bajja kulimba “bakabaka b’ensi zonna.” Nga balina kigendererwa ki? “Okubakuŋŋanya [ba kabaka] eri olutalo olw’oku lunaku olukulu olwa Katonda, Omuyinza w’ebintu byonna.” Bakabaka b’ensi bajja kukuŋŋanyizibwa “mu kifo ekiyitibwa mu Lwebbulaniya Kalu-Magedoni.” (Okubikkulirwa 16:14, 16) Okusinziira ku ebyo ebyogeddwako mu nnyiriri ezo ebbiri, olutalo olunaasembayo wakati wa gavumenti z’abantu n’Obwakabaka bwa Katonda luyitibwa Kalu-Magedoni.
19 Obwakabaka bwa Katonda bunaatuukiriza ki okuyitira mu Kalu-Magedoni? Nate, lowooza ku kigendererwa kya Katonda eri ensi. Yakuwa Katonda yalina ekigendererwa ensi eno ebeere olusuku lwe, ng’erimu abantu abatuukiridde abamuweereza. Lwaki ensi si lusuku lwa Katonda kati? Okusooka byonna, tuli boonoonyi, tulwala, era tufa. Kyokka, mu Ssuula 5 twayiga nti Yesu yatufiirira tusobole okuba abalamu emirembe gyonna. Oyinza okuba okyajjukira n’ebigambo ebiri mu Njiri ya Yokaana: “Katonda bwe yayagala ensi bw’ati, n’okuwaayo n’awaayo Omwana we eyazaalibwa omu yekka, buli muntu yenna amukkiriza aleme okubula, naye abeere n’obulamu obutaggwaawo.”—Yokaana 3:16.
20 Ensonga endala eri nti, abantu abasinga obungi bakola ebintu ebibi. Balimba, babba, era bakola eby’obugwenyufu. Tebaagala kukola ebyo Katonda by’ayagala. Abantu abakola ebintu ng’ebyo bajja kuzikirizibwa ku lutalo lwa Katonda Kalu-Magedoni. (Zabbuli 37:10) Ate era, ensonga endala eviirako Katonda by’ayagala obutakolebwa mu nsi eri nti, gavumenti tezikubiriza bantu kubikola. Era gavumenti nyingi tezifuga bulungi. Baibuli eyogera kaati: ‘Omuntu afuga muntu munne olw’okumukola obubi.’—Omubuulizi 8:9.
21 Oluvannyuma lwa Kalu-Magedoni, abantu bajja kuba wansi wa gavumenti emu, Obwakabaka bwa Katonda. Obwakabaka obwo bujja kukola ebyo Katonda by’ayagala era buleete n’emikisa mingi. Ng’ekyokulabirako, bujja kujjawo Setaani ne badayimooni be. (Okubikkulirwa 20:1-3) Okuyitira mu Ssaddaaka ya Yesu abantu abeesigwa bajja kuba nga tebalwala era nga tebafa. Abantu bajja kubeerawo emirembe gyonna. (Okubikkulirwa 22:1-3) Ensi ejja kufuulibwa olusuku lwa Katonda. N’olwekyo, Obwakabaka bwa Katonda bujja kusobozesa ebyo Katonda by’ayagala okukolebwa ku nsi, era busobozese n’erinnya lya Katonda okutukuzibwa. Kino kitegeeza ki? Kitegeeza nti wansi w’Obwakabaka bwa Katonda buli muntu ajja kuwa erinnya lya Yakuwa ekitiibwa.
OBWAKABAKA BWA KATONDA BUNAATUUKIRIZA DDI EBYO KATONDA BY’AYAGALA KU NSI?
22 Yesu bwe yagamba abagoberezi be okusaba nti, “Obwakabaka bwo bujje,” kya lwatu mu kiseera ekyo Obwakabaka bwali tebunnajja. Yesu bwe yagenda mu ggulu bwajjirawo? Nedda, kubanga Peetero ne Pawulo baagamba nti nga Yesu amaze okuzuukira, obunnabbi obuli mu Zabbuli 110:1 bwatuukirira ku ye: “Mukama agamba Mukama wange nti Tuula ku mukono gwange ogwa ddyo, okutuusa lwe ndifuula abalabe bo entebe y’ebigere byo.” (Ebikolwa 2:32-34; Abaebbulaniya 10:12, 13) Waaliwo ekiseera eky’okulinda.
23 Okulindirira kwandimaze bbanga ki? Mu kyasa 19, abayizi ba Baibuli baabalirira nti ekiseera ekyo eky’okulinda kyandikomye mu 1914. (Ku bikwata ku mwaka guno, laba, Ebyongerezeddwako.) Ebintu ebizze bibaawo mu nsi okuva mu 1914 bikakasa nti okubalirira okwo okw’abayizi ba Baibuli kwali kutuufu. Okutuukirizibwa kw’obunnabbi bwa Baibuli kulaga nti mu 1914, Kristo yafuuka Kabaka era Obwakabaka obw’omu ggulu ne butandika okufuga. N’olwekyo, tuli mu ‘kaseera ako akatono’ Setaani k’asigazza. (Okubikkulirwa 12:12; Zabbuli 110:2) Era tuyinza okuba abakakafu nti, mangu ddala Obwakabaka bwa Katonda bujja kutuukiriza Katonda by’ayagala ku nsi. Gano si mawulire malungi? Okkiriza nti matuufu? Essuula eddako ejja kukuyamba okulaba nti ddala Baibuli eyigiriza ebintu ng’ebyo.
BAIBULI KY’EYIGIRIZA
- Obwakabaka bwa Katonda ye gavumenti ey’omu ggulu efugibwa Yesu Kristo era abantu 144,000 be bajja okufuga naye.—Okubikkulirwa 14:1, 4.
- Obwakabaka bwatandika okufuga mu 1914, era okuva mu kiseera ekyo Setaani yagobebwa mu ggulu n’asuulibwa ku nsi.—Okubikkulirwa 12:9.
- Mangu ddala Obwakabaka bwa Katonda bujja kuzikiriza gavumenti z’abantu era ensi efuuke Olusuku lwa Katonda.—Okubikkulirwa 16:14, 16.
Ebibuuzo
1. Ssaala ki emanyiddwa ennyo gye tugenda okwekenneenya?
2. Bintu ki ebisatu Yesu bye yayogerako ng’ayigiriza abayigirizwa be okusaba?
3. Biki bye twetaaga okumanya ku Bwakabaka bwa Katonda?
4. Obwakabaka bwa Katonda kye ki, era Kabaka waabwo y’ani?
5. Obwakabaka bwa Katonda bunaasinzirira wa okufuga, era bunaafuga wa?
6, 7. Kiki ekifuula Yesu okuba Kabaka omulungi ennyo?
8. Baani abanaafuga ne Yesu?
9. Abo abanaafuga ne Yesu bali bameka, era Katonda yatandika ddi okubalonda?
10. Lwaki abantu okufugibwa Yesu ng’ali wamu ne 144,000 kikolwa kya kwagala?
11. Kiki Yesu kye yagamba abayigirizwa be okusaba ku bikwata ku ebyo Katonda by’ayagala?
12. Bintu ki ebibiri ebikulu ennyo ebyogeddwako mu Okubikkulirwa 12:10?
13. Biki ebivuddemu Setaani bw’agobeddwa mu ggulu?
14. Biki ebivuddemu Setaani bw’asuuliddwa ku nsi?
15. Ekigendererwa kya Katonda eri ensi kye kiruwa?
16, 17. Danyeri 2:44 woogera ki ku Bwakabaka bwa Katonda?
18. Olutalo olunaabeera wakati w’Obwakabaka bwa Katonda ne gavumenti z’abantu luyitibwa lutya?
19, 20. Bintu ki ebiviiriddeko Katonda by’ayagala obutakolebwa ku nsi leero?
21. Obwakabaka bwa Katonda bunaasobozesa butya ebyo Katonda by’ayagala okukolebwa ku nsi?
22. Lwaki tugamba nti Obwakabaka bwa Katonda tebwajja nga Yesu akyali ku nsi oba amangu ddala nga yakazuukira?
23. (a) Obwakabaka bwa Katonda bwatandika ddi okufuga? (b) Kiki ekinaayogerwako mu ssuula eddako?


c: text/html

text:
Eno y'endowooza oy'okugatta
amanyi, amagezi n'ebitone eby'enjawulo.Okukolera awamu obulungi
kwekuyiga obwegasi buno era n'okusobola okweyamba engeri gyetwawukana
mu mu butonde bwaffe okugeza nga mu ndowooza n'ebirala okujjamu
amagoba.
Enkolagana mu
bwegassi buno yesigamye ku kwesigangana.
Obutetenkanya
bulijjo kuzibu okulabika nga ekiri mu ndabirwamu. Tekutera kutegerekekerawo.
Ebirowoozo bilina kweyambisibwa kutukiriza mulimu si kubitabika
nabigendererwa by'abo abenonyeza ebyabye. Amanyi mu kolera awamu
gava mu kusobola kutwala maaso ebiroowozo bya bannakibiina.
Kiki ekivuddemu:
Ekivuddemu kiri ku lupapula, kyanjuddwa bwanjulwa oba kiri
ku lutambi lwa 'cinema'.
Omugaso gw'abasomesa
Okufuna amagoba mumulimu
kyesinziira nnyo ku kutegera obulungi ebigendererwa by'omulimu
ogwo okuva mu kunyonyora kwabasomesa. Awo nno ekibinja kirina
omulimu gwa manyi ogw'okutegeera era n'okujjamu ebigendererwa
bino amakulu.
Omulimu gw'ekibiina
gwanguyizibwa nnyo abasomesa abalungi naddala mukulambika omulimu
gwekibinja.
Okusomera oba okolera mu bibinja tekulina kuyisibwamu maaso era
ne banna kibiina abagala okuwabwa banabwe balina okwelindibwa
anti ekijja omonya, kinyaga bitono.
Okuyozayoza era
n'okwewa obubonero:
Kino kirina okwesigamizibwa
kukwenyiramu kw'abo abayozayozebwa era balina okubako kyebakoze
kukumaliza omulimu oba okugutwala maaso.
Okuwa obubonero kuno
kiba kirungi nekwesigamizibwa kukukakalukana kwabuli omu so si
kukugeranya banna kibiina. Kino tekiterebula bannakibiina ababa
tebafunye kuyozayozebwa.
Banna kibiina abakozi
ennyo ate n'abo abakyabula mu
Abo abakozi ennyo batera
okuyigiriza abakyabulamu okwerwanako. Mukuyiga kuno ate amagoba
gekibiina mu mulimu geyongera. Ate olaba n'abo abakozi ennyo oba
abamanyi bwebasomesa abalala nabo benyini abasomesa beyongera
okukenguka. Kati awo abakyabulamu baba bayigirizza abo ate ababasinga.
Abo abayigiriza era
beyongera okuganyulwa mu bukulembeze, muwekakasa kyebasomesa,
mukwefuga singa wabaawo obutategeragana n'ebirara ate ebyetagibwa
mukuyiga.

robotstxt: allowed

filter: keep


text:
BUKEDDE Online akutuusaako ebyafaayo bya Buganda nga tujjukira amatikkira ga Ssaabasajja
ag’omulundi ogwa 20 aganaabaawo nga July 31 2013.
BUKEDDE Online akutuusaako ebifaananyi eby’enjawulo ebiraga nti Kabaka Mutebi wa byankulaakulana.
Ssaabasajja akubiriza abantu ba Buganda bulijjo obuteetundako ttaka wabula okwekolamu ebibiina
ebiri ku musingi gwa famire okulikulaakulanya; buli maka okuba n’omulimu ogumanyiddwa gwe bakola era bagwagazise abaana baabwe; okusimba emiti buli mwaka waakiri esatu ne bwe giba gya bibala wamu n’okuweerera ennyo abaana.
Ssaabataka Mutebi ng’ayita e Nakulabye mu 1992
Ssaabasajja ng’abuuza ku yali Ssaabalangira Beswrri Mulondo mu 1994.
Minisita Vincent Nyanzi ne mukyala we nga bafukaamiridde Ssaabasajja lwe yalambula essaza ly’e Busujju mu 2009.
Ssaabasajja lwe yalambula ku balwadde mu ddwaaliro ly’e Gombe mu 2004.
Bulijjo atukubiriza okulongoosa obuyonjo mu maka.
Kabaka ne Pulezidenti Museveni lwe baagenda okulambila ebisolo e Bwindi mu 1994.


text:
NDI ku muyiggo gw’omwana wange omusajja gwe yantwalako ng’amuyita wuwe, kyokka n’andekera abalongo be.
Omusajja ono ndudde nga mmwegayirira wamu n’okumunnyonnyola wabula tayagala kuwuliriza kwe kusalawo okukozesa olupapula lwa Bukedde mmutegeeze nti aleete abaana bange atwale ababe be yeezaalira.
Nze Shamim Nakiyingi 32, mbeera Namuwongo. Nnalina omusajja gwe nnabeeranga naye edda. Twali tumaze emyaka etaano nga twagalana ne Safari ono.
Mu biseera ebyo abaatulabanga bayinza n’okutuwaako obujulizi olwa laavu yaffe eyali enka. Twagenda okubeera naye nnali lubuto lw’omwana omu kyokka n’alowooza nti yali wuwe.
Nga wayise ebbanga nnafuna olubuto olulala era ne nzaala abalongo. Munnange yandaga nti abalongo bano abaagadde era abasanyukidde, kyokka bwe waayitawo ekiseera omusajja ne yecanga n’agenda ewaabwe mu kyalo e Kabaale
Mu kusooka nnali mmanyi nti agenda kudda kyokka nnalaba nga tadda. Nafaayo nnyo okumunoonya wabula yambula okutuusa bwe bang’amba nti yagenda mu kyalo. Nnalinnya emmotoka okugenda ewaabwe mu kyalo era ne ndabayo, wabula bangoba bubi nnyo era tebampa kakisa kwogerako naye.
Mu kiseera ekyo nnali ng’enze kumutegeeza nti omwana gwe yali atutte si musaayi gwe, wabula abalongo be yaleka be babe.
Mmaze emyaka musanvu nga mmunoonya okumutegeeza ku nsonga eno wabula ambuze, kyokka nga ne be yandekera bakuze.
Kyokka waliwo eng’ambo ze nnawulira nti yafa naye sizirinaako bukakafu era ndowoza nti gyali mulamu tteke wabula baganda be be bannimbalimba.
Munnange Safari bw’oba ofunye omukisa gw’okusoma ku bye mpandiise kimanye nti omwana gw’olina si wuwo wabula abalongo be waleka be baana bo era wandibakimye n’obatwala.


text:
Chapter 1
1 Bwe baali abangi abaatandika okuwandiika amakulu g'ebigambo ebyatuukirizibwa mu ffe,
2 nga bwe baabitubuulira, abo abaasooka okuva ku lubereberye okuba abajulirwa era abaweereza b'ekigambo,
3 awo bwe nnaliraanyiza ddala byonna okuva ku lubereberye, era nange nnalaba nga kirungi okukuwandiikira ggwe, Teefiro omulungi ennyo, nga bwe byaliraana;
4 olyoke omanye amazima g'ebigambo bye wayigirizibwa.
5 Awo mu mirembe gya Kerode, kabaka We Buyudaaya, waaliwo kabona, erinnya lye Zaakaliya, wa mu lulyo lwa Abiya: era yalina omukazi ow'omu bawala ba Alooni, erinnya lye Erisabesi.
6 N'abo bombi baali batuukirivu mu maaso ga Katonda, nga batambulira mu biragiro byonna ne mu by'obutuukirivu ebya Mukama nga tebaliiko kabi.
7 So tebaalina mwana, kubanga Erisabesi yali mugumba, nabo bombi baali bakaddiye mu myaka gyabwe.
8 Awo olwatuuka, bwe yali ng'akola omulimu ogw'obwa kabona mu maaso ga Katonda ng'oluwalo lwe bwe lwaliraana,
9 awo akalulu ne kamugwako ng'empisa ez'obwa kabona bwe zaali okuyingira mu yeekaalu ya Mukama okwoteza obubaane.
10 Awo ekibiina kyonna eky'abantu kyali nga kisabira bweru mu kiseera eky'okwoterezaamu.
11 Awo malayika wa Mukama n'amulabikira ng'ayimiridde ku luuyi olwa ddyo olw'ekyoto eky'okwoterezaako.
12 Awo Zaakaliya bwe yamulaba ne yeeraliikirira, n'atya.
13 Naye malayika n'amugamba nti Totya, Zaakaliya; kubanga okwegayirira kwo kuwuliddwa, mukazi wo Erisabesi alikuzaalira omwana ow'obulenzi, olimutuuma erinnya Yokaana.
14 Olisanyuka, era olijaguza, era bangi abalisanyukira okuzaalibwa kwe.
15 Kubanga aliba mukulu mu maaso ga Mukama, so talinywa mwenge newakubadde ekitamiiza; era alijjuzibwa Omwoyo Omutukuvu, okuva mu lubuto lwa nnyina.
16 Era bangi mu baana ba Isiraeri alibakomyawo eri Mukama Katonda waabwe.
17 Alikulembera mu maaso ge: mu mwoyo n'amaanyi ga Eriya okukomyawo emitima gya bajjajja eri abaana, n'abatawulira okutambuliranga mu magezi g'abatuukirivu; okutegekera Mukama abantu abateekebwateekebwa.
18 Awo Zaakaliya n'agamba malayika nti Nnaakimanya ntya ekyo? kubanga nze ndi mukadde, ne mukazi wange akaddiye mu myaka gye.
19 Awo malayika n'addamu n'amugamba nti Nze Gabulyeri, ayimirira mu maaso ga Katonda; era nnatumibwa okwogera naawe n'okukubuulira ebigambo ebyo ebirungi.
20 Kale, laba, olisirika era nga toyinza kwogera, okutuusa ku lunaku lwe biribaawo ebyo, kubanga tokkirizza bigambo byange, ebirituukirizibwa mu ntuuko zaabyo.
21 Awo abantu baali balindirira Zaakaliya, ne beewuunya bw'aludde mu yeekaalu.
22 Awo bwe yafuluma n'atayinza kwogera nabo: ne bategeera nti alabye okwolesebwa mu yeekaalu: n'alwawo ng'abawenya n'omukono ng'akyasiruwadde.
23 Awo olwatuuka, ennaku ez'okuweereza kwe bwe zaggwaayo, n'addayo eka ewuwe.
24 Awo ennaku ezo bwe zaayitawo mukazi we Erisabesi n'aba olubuto: ne yeekwekera emyezi etaano, ng'agamba nti
25 Bw'atyo Mukama bw'ankoze mu nnaku ze yantunuuliriramu okunziyako ensonyi mu bantu.
26 Awo mu mwezi ogw'omukaaga malayika Gabulyeri n'atumibwa Katonda mu kibuga eky'e Ggaliraaya erinnya lyakyo Nazaaleesi,
27 eri omuwala atamanyi musajja eyali ayogerezebwa omusajja erinnya lye Yusufu ow'omu nnyumba ya Dawudi; n'erinnya ly'omuwala Malyamu.
28 Awo n'ayingira omumwe, n'agamba nti Mirembe ggwe aweereddwa ennyo ekisa, Mukama ali naawe.
29 Naye ye ne yeeraliikirira ekigambo ekyo, n'alowooza okulamusa okwo bwe kuli.
30 Awo malayika n'amugamba nti Totya, Malyamu; kubanga olabye ekisa eri Katonda.
31 Era, laba, oliba olubuto, olizaala omwana ow'obulenzi, olimutuuma erinnya Yesu.
32 Oyo aliba mukulu, aliyitibwa Mwana w'Oyo Ali waggulu ennyo. Era Mukama Katonda alimuwa entebe ya Dawudi jjajjaawe:
33 era anaafuganga ennyumba ya Yakobo emirembe n'emirembe, so obwakabaka bwe tebuliggwaawo.
34 Awo Malyamu n'agamba malayika nti Kiriba kitya ekyo, kubanga simanyi musajja?
35 Ne malayika n'addamu n'amugamba nti Omwoyo Omutukuvu alikujjira, n'amaanyi g'Oyo Ali waggulu ennyo galikusiikiriza: era ekyo ekirizaalibwa kyekiriva kiyitibwa ekitukuvu, omwana wa Katonda.
36 Laba, Erisabesi muganda wo, era ye ali lubuto lwa mwana wa bulenzi mu bukadde bwe; guno gwe mwezi gwe ogw'omukaaga eyayitibwanga omugumba.
37 Kubanga tewali kigambo ekiva eri Katonda kiribulwa maanyi.
38 Malyamu n'agamba nti Laba, nze ndi muzaana wa Mukama; kibe ku nze nga bw'ogambye. Awo malayika n'ava gy'ali.
39 Awo mu nnaku ezo Malyamu n'ayimuka n'agenda mangu mu nsi ey'ensozi, mu kibuga kya Yuda;
40 n'ayingira mu nnyumba ya Zaakaliya n'alamusa Erisabesi.
41 Awo olwatuuka Erisabesi bwe yawulira okulamusa kwa Malyamu, omwana n'abuukabuuka mu lubuto lwe; Erisabesi n'ajjuzibwa Omwoyo Omutukuvu;
42 n'ayogerera waggulu n'eddoboozi ddene n'agamba nti Oweereddwa omukisa ggwe mu bakazi, n'ekibala eky'omu lubuto lwo kiweereddwa omukisa.
43 Nange nno, ekigambo kino kivudde wa, nnyina Mukama wange okujja gye ndi?
44 Kubanga laba, eddoboozi ly'okulamusa kwo bwe liyingidde mu matu gange, omwana n'abuukabuuka mu lubuto lwange, olw'essanyu.
45 Aweereddwa omukisa eyakkiriza; kubanga birituukirizibwa ebyo bye wagambibwa Mukama.
46 Malyamu n'agamba nti Emmeeme yange etendereza Mukama,
47 N'omwoyo gwange gusanyukidde Katonda Omulokozi wange.
48 Kubanga alabye obunaku bw’omuzaana we: Kubanga, laba, okusooka leero ab’emirembe gyonna banampitanga aweeredawa omukisa.
49 Kubanga Omuyinza ankoledde ebikulu; N'erinnya ly'ettukuvu.
50 N'ekisa kye kiri mu bamutya; Emirembe n'emirembe.
51 Alaze amaanyi n'omukono gwe; Asaasaanyizza abalina amalala mu kuteerera kw'omu mitima gyabwe.
52 Agobye abafuzi abeekulumbaza ku ntebe zaabwe, Agulumizizza abeetoowaze.
53 Abalina enjala abakkusizza ebirungi; N'abagagga abagobye nga tebalina kintu.
54 Abedde Isiraeri omuddu we Ajjukire ekisa kye.
55 (Nga bwe yagamba bajjajjaffe) Eri Ibulayimu n'ezzadde lye, emirembe gyonna.
56 Awo Malyamu n'amalayo emyezi ng'esatu, n'akomawo ewuwe.
57 Awo ebiro bya Erisabesi ne bituuka okuzaala: n'azaala omwana wa bulenzi.
58 Baliraanwa be n'ab'ekika kye ne bawulira nga Mukama amugulumiririzza ekisa kye, ne basanyukira wamu naye.
59 Awo olwatuuka ku lunaku olw'omunaana, ne bajja okukomola omwana; baali baagala okumutuuma erinnya lya kitaawe Zaakaliya.
60 Nnyina n'addamu nagamba nti Nedda, naye anaatuumibwa Yokaana.
61 Ne bamugamba nti Tewali wa mu kika kyo ayitibwa linnya eryo.
62 Ne bawenya kitaawe, bw'ayagala okumutuuma.
63 N'ayagala ekipande eky'okuwandiikako, n'awandiika, n'agamba nti Erinnya lye Yokaana. Ne beewuunya bonna.
64 Amangu ago akamwa ke ne kazibuka, n'olulimi lwe ne lusumulukuka, n'ayogera nga yeebaza Katonda.
65 Bonna abaali baliraanyeewo ne batya. N'ebigambo ebyo byonna ne bibuna mu nsi yonna ey'ensozi ey'e Buyudaaya.
66 Ne bonna abaabiwulira ne babissa mu mitima gyabwe, ne bagamba nti Kale omwana oyo aliba ki? kubanga omukono gwa Mukama gwali wamu naye.
67 Kitaawe Zaakaliya n'ajjuzibwa Omwoyo Omutukuvu, n'alagula, ng'agamba nti
68 Atenderezebwe Mukama, Katonda wa Isiraeri; Kubanga akyalidde abantu be, era abanunudde,
69 Era atuyimusirizza ejjembe ery'obulokozi Mu nnyumba y'omuddu we Dawudi.
70 (Nga bwe yayogerera mu kamwa ka bannabbi be abatukuvu, abaaliwo kasookedde ensi ebaawo),
71 Okulokolebwa mu balabe baffe; ne mu mikono gy'abo bonna abatukyawa;
72 Okutuukiriza ekisa kye yasuubiza bajjajjaffe, N'okujjukira endagaano ye entukuvu.
73 Okutuukiriza ekirayiro kye yalayirira jjajjaffe Ibulayimu,
74 Okukituwa ffe; ffe bwe tulokolebwa mu mikono gy'abalabe baffe, Tulyoke tumuweereze nga tetuliko kye tutya,
75 Mu butukuvu ne mu butuukirivu mu maaso ge ennaku zaffe zonna.
76 Naawe, omwana, oliyitibwa naabbi w'Oyo Ali waggulu ennyo: Kubanga olikulembera Mukama okulongoosa amakubo ge;
77 Okumanyisa abantu be obulokozi, Ebibi byabwe bibaggibweko,
78 Olw'ekisa kya Katonda waffe ekirungi, Emmambya kyevudde etusalira eva mu ggulu,
79 Okwakira abatuula mu nzikiza, ne mu kisiikirize ky'olumbe, Okuluŋŋamya ebigere byaffe mu kkubo ery'emirembe.
80 Omwana n'akula, n'ayongerwako amaanyi mu mwoyo; n'abeera mu malungu okutuusa ku lunaku lwe yayolesebwa eri Isiraeri.


text:
Loading...
Published on Nov 5, 2012
Mu 2011, Kakuru yava ewaabwe e Bushenyi najja atandika okubeera ku nguudo z'omu Kampala. Bazadde be okulemwa okumuwa essanyu ng'omwana kyamwenyissa nnyo emeeme.
Alina emyaka 15. Mwana mukalabakalaba nnyo era olw'obuyiiya obungi asobola okukung'aanya ssente naagenda akwata ennyimba ze mu studiyo. Weyajjira ku pulogulaamu ya TUWAYE mu October 2012, yali alina oluyimba lumu ne video yaalwo.
Kakuru akiikira abaana abasoba mu mitwalo 8 abali ku nguudo mu Uganda. Asobola okunyumya emboozi ey'essaawa ennamba ng'amuwuliriza takoowa. Ebyafaayo bye ebimu bisesa, ebirala bikwasa ennaku.
Standard YouTube License
Loading...
Loading...
Loading...
Loading...
Loading...


text:
Essuula 1
1 Yakobo, omuddu wa Katonda ne Mukama waffe Yesu Kristo, eri ebika ekkumi n'ebibiri ebyasaasaana, mbalamusizza.
2 Mulowoozenga byonna okuba essanyu, baganda bange, bwe munaagwanga mu kukemebwa okutali kumu;
3 nga mutegeera ng'okugezebwa kw'okukkiriza kwammwe kuleeta okugumiikiriza.
4 Era omulimu gw'okugumiikiriza gutuukirirenga, mulyoke mubeere abaatuukirira, abalina byonna, abataweebuuka mu kigambo kyonna.
5 Naye oba ng'omuntu yenna ku mmwe aweebuuka mu magezi asabenga Katonda atamma awa bonna so takayuka; era galimuweebwa.
6 Naye asabenga mu kukkiriza, nga taliiko ky'abuusabuusa: kubanga abuusabuusa afaanana ng'ejjengo ery'ennyanja eritwalibwa empewo ne lisuukundibwa.
7 Kubanga omuntu oyo talowoozanga ng'aliweebwa ekintu kyonna eri Mukama waffe
8 omuntu ow'emyoyo ebiri, atanywera mu makubo ge gonna.
9 Naye ow'oluganda omukopi yeenyumirizenga olw'obukulu bwe:
10 era n'omugagga yeenyumirizenga olw'okukopawala kwe: kubanga aliggwaawo ng'ekimuli ky'omuddo.
11 Kubanga enjuba evaayo n'omusana omungi n'ewotosa omuddo; n'ekimuli kyagwo ne kigwa n'obulungi bw'ekifaananyi kyagwo ne bubula: era n'omugagga bw'atyo bw'aliwotoka mu kutambula kwe.
12 Alina omukisa omuntu agumiikiriza okukemebwa: kubanga bw'alimala okusiimibwa aliweebwa engule ey'obulamu, Mukama waffe gye yasuubiza abamwagala.
13 Omuntu yenna bw'akemebwanga, tayogeranga nti Katonda ye ankema kubanga Katonda takemeka na bubi, era ye yennyini takema muntu yenna:
14 naye buli muntu akemebwa, ng'awalulwa okwegomba kwe ye n'asendebwasendebwa.
15 Okwegomba okwo ne kulyoka kuba olubuto ne kuzaala okwonoona: n'okwonoona okwo, bwe kumala okukula; ne kuzaala okufa.
16 Temwerimbalimbanga, baganda bange abaagalwa.
17 Buli kirabo kirungi na buli kitone kituukirivu kiva waggulu, nga kikka okuva eri Kitaffe ow'ebyaka, atayinza kuba na kufuukafuuka newankubadde ekisiikirize eky'okukyuka.
18 Olw'okuteesa kwe yatuzaala n'ekigambo eky'amazima, tulyoke tubeere ng'omwaka omubereberye ogw'ebitonde bye.
19 Ekyo mukimanyi, baganda bange abaagalwa. Naye buli muntu abeerenga mwangu wa kuwulira, alwengawo okwogera, alwengawo okusunguwala
20 kubanga obusungu bw'omuntu tebukola butuukirivu bwa Katonda.
21 Kale muteekenga wala obugwagwa bwonna n'obubi obusukkiridde, mutoolenga n'obuwombeefu ekigambo ekisigibwa ekiyinza okulokola obulamu bwammwe.
22 Naye mubeerenga bakozi ba kigambo, so si bawulizi buwulizi, nga mwerimbalimba.
23 Kubanga omuntu yenna bw'aba omuwulizi w'ekigambo, so nga si mukozi, oyo afaanana ng'omuntu eyeeraba amaaso ag'obuzaaliranwa bwe mu ndabirwamu:
24 kubanga yeeraba n'agenda, amangu ago ne yeerabira bw'afaananye.
25 Naye atunula mu mateeka amatuukirivu ag'eddembe n'anyiikiriramu, nga si muwulizi eyeerabira naye mukozi akola, oyo anaaweebwanga omukisa mu kukola kwe.
26 Omuntu yenna bwe yeerowooza nga wa ddiini, bw'ataziyiza lulimi lwe, naye nga yeerimba omutima gwe eddiini y’oyo teriiko ky'egasa.
27 Eddiini ennongoofu eteriimu kko mu maaso ga Katonda Kitaffe ye eno, okulambulanga abafuuzi ne bannamwandu mu bunaku bwabwe, n'okwekuumanga obutaba na mabala ag'omu nsi.


text:
WIIKI ewedde twatunuulidde engeri abakazi gye abasajja okusikiriza bannaabwe mu kisenge okutambuza obulungi omukwano.
Akawale k’omu nda kye kimu ku bintu omukazi by’atalina kubuusa maaso kuba kakola kinene okulinnyisa oba okutta apetayiti y’omusajja.
Akawale lwe lumu ku ngoye ezikyasinze okusikiriza abasajja, y’ensonga lwaki abamu bw’akalabako ne bwe kaba kasaze mu lugoye atandikirawo okukuba obufaananyi bw’omukwano.
Akawale kateekeddwa okukuumibwa anga kayonjo okusobola okuwamba omutima gwa munno.
Abawala mu buwale obusikiriza.
Akawale kaliko emizizo omuli obutakaanika wabweru ssaako n’obutakawa muntu mulala kukooza.
Omusajja bw’asisinkana omukyala nga ayambadde akawale akasinga okumusanyusa obwagazi bweyongera.
Abasajja bawerako abeemulugunya ku ngeri abaagalwa baabwe gye beeyisaamu nga bali mu kisenge;
“ Abasinga eby’okutega obumasu baabivaako dda, sso nga wano omukazi w’alina okulagira munne nti ebintu abitegeera okusinziira ku ngeri gy’aba ayambaddemu.
Omukazi bwe yeetegeka obulungi n’omusanga mu kisenge ng’ayambadde akawale k’akatimba mu langi esika amaaso, kizibu obutakiika mbuga.
Ekibi nti abakazi abamu bino babitwala nga bya kwemoola, okukkakkana nga batandise kwemulugunya ng’abaamu baabwe bwe batakyakuba mmese”, bw’atyo Andrew Lubwama akola ogw’okubuulirira abafumbo e Kosovo bw’annyonnyola.
Agattako nti olw’abakazi okudibya enkola y’okutega obumasu y’emu ku nsonga eyongedde akatale ka bamalaaya mu ggwanga kuba bamanyi ebisikiriza abasajja era kizibu okumutuukako nga teyeewunze mu ngeri esikiriza.
Kino kitegeeza nti buli mukyala yandibaddeyo ne seeti z’obuwale n’obuleega ebisikiriza amaaso by’ayambala okulaga munne nti ali mu muudu ya kwegatta.
Lubwama agamba nti kyandibadde kirungi n’ogula langi esanyusa munno okukyongeramu ebbugumu, ssaako n’ekika ky’ayagala oyambale, kuba manya nti bino byonna obikola lwa kwagala kusanyusa munno.
Lubwama agamba nti embeera y’abakyala obuteefaako oluusi y’ereetera abasajja okukemebwa ne balabankana, okukkakkana ng’amaka agandibadde gateredde entende gafudde.
Obuwale obusikiriza mulimu g- string, French pant, patra, t- string, bikini, n’endala.
Langi enzirugavu Lubwama agamba nti si nnungi kwesibako okuggyako ng’oli mweru ddala.
Ekirala langi enzirugavu emanyiddwa mu bakazi abajama era abasajja abamu bw’agitunulako tasobola kufuna apetayiti.
Langi enjeru, emmyuufu, bbuli ow’amazzi, kakobe ne ppinki nnungi nnyo kubanga zisika nnyo amaaso.


text:
NZE Justine Nakalema. Mbeera Wakiso.Nneddira Nvubu. Nnoonya musajja gwe nnaayanjula mu bakadde okuva ku myaka 35 - 40, ng’alina ku ssente, empisa nga talina mukazi mulala. Kuba ssimu 0781172571.
Nze P Nakate. Nnina emyaka 24. Nnoonya omusajja ow’empisa ate nga muwanvu kubanga nange nnina ffiga. Ndi mulungi. Nnoonya omusajja ow’okufumbirwa. Nze nnasomako. Nnina dipulooma y’obusomesa. Sifa ku ggwanga wadde eddiini. Ali siriyaasi kuba 0772230044. Omuyaaye n’omuraasi simwagala.
Nnoonya omwami ow’emyaka 35-60, ow’obuvunaanyizibwa era nga mukkakkamu. Ndi Mumbejja. Nnina emyaka 26. Ndabika bulungi. Ali siriyaasi kuba 0778417341.
Nnoonya omwami ow’emyaka 25-35. Nze nnina emyaka 23. Nze Agnes. Njagala omwami omuyonjo nga muyivu. Njolesa misono. Anneetaaze kuba 0781696962.
Nze Phiona. Nnina emyaka 34. Nnoonya omwami akuze mu myaka ne mu birowoozo, ali wakati w’emyaka 40-60 nga yeesobola mu byenfuna. Saagala anandabya nnaku. Omuyaaye, eyeddira Ekkobe n’Omusiraamu temutawaana. Kuba 0772-068898.
Nze Madinah. Nnina emyaka 41. Nnoonya omwami ow’ekyama naye nga wa myaka 40- 50. Alina okuba nga tali bubi , era nga mwetegefu okundaga omukwano ogwa nnamaddala. Kuba 0772-068897.
Nze Eva. Nnina emyaka 30. Ndabika bulungi, nfaayo nnyo ku gwe njagala. Nnoonya omwami ow’emyaka 43-53 ng’abeera mu Kampala, alabika bulungi, yeevuga, amanyi omukwano ng’alina ssente. Kuba 0793292941.
NZE TJ. Mbeera Nansana. Nnoonya omusajja ow’okukola naye obufumbo. Kuba 0777413095.
Nze Peace 28. Nnina abaana basatu. Ndi ku ARVs. Njagala omusajja ali ku ddagala, anandaga omukwano, ow’emyaka 35-47 nga nnaamwanjula. Ateekwa okuba omwetegefu okundabirira n’okuweerera abaana bange. Sisosola mu ggwanga. Omusiraamu n’owa boda temutawaana. Neddira Nte. Kuba 0759333678.
Nze Debra Kafeero 23. Mbeera Buikwe. Nnoonya omusajja ananjagala ng’ali wakati w’emyaka 35-40 ng’asobola okundabirira. Ateekwa okuba nga mweru, mutotono nga mwetegefu okwekebeza omusaayi. Ali siriyaasi kuba 0753337212.
Nze Grace Nalukwago. Njagala omusajja omwesimbu, omwesigwa, ow’emyaka 40-60, ali mu Uganda oba e Bulaaya nga yeesobola mu byensimbi. Mbeera Ntebe. Nnina emyaka 39. Tujja kwekebeza omusaayi era nkwanjule mu bakadde bange. Omusoga, Omusiraamu, Owenkima n’Embogo temukuba. Omwetegefu yekka kuba 0758529877.
NZE AT 45. Mbeera Nsangi mu Wakiso. Nnoonya omukazi eyasomako, atasussa myaka 27 tukole amaka. Njagala Munyarwanda oba Mucootala nga mweru, munene, alina entumbwe ennene n’akabina akanene. Kuba 0752488572.
Nze Alex. mbeera Mukono. Njagala omuwala omulungi ng’aweesa ekitiibwa. Kuba 0759257767.
Njagala omukyala ow’emyaka 19-25 nga yasomako, Omukatoliki ng’ava Rakai. Ndi mu Kampala era nnazimba. Kuba 0702866244.
Nze Bosco. Mbeera mu Kampala. Nnoonya omukazi alina ku nsimbi tutandike omukwano. Kuba 0754799028.
Nze Joseph. Mbeera mu Kampala. Nnoonya omukazi ow’emyaka 30-40 alina ku nsimbi tutandike omukwano ogwa nnamaddala. Kuba 0757470844.
Nze Gilbert Kasozi 40. Mbeera Mityana. Nneddira Ngabi. Nnoonya omukazi mumpi, Omuganda, omuyonjo, wa myaka 25-30 nga teyeddira Njovu. Kuba 0782492744 oba 0706402026.
Nze KA. Nnina emyaka 30. Ndi muwanvu, mweru era ndi mulungi nnyo. Nnoonya omukyala ow’emyaka gyonna ng’alina ssente n’ewuwe. Mbeera Ntebe. Ne bw’aba bweru wa Uganda mwaniriza.Kuba 0712252508.
Nze B Sema. Nnoonya sugammami alina ku ssente. Nnina emyaka 24 era nkola. Kuba 0782988063.
Nze Rajab 43. Mbeera Kampala. Njagala omukwano ogw’ekyama, Omusiraamu, akola nga talina kajanja. Kuba 0757613847.
Nze Rony 39. Mbeera Mukono. Nnoonya omukyala atya Katonda, Omunyarwanda oba Omunyankole nga wa myaka 27-33. Kuba 0759002979.
Nze Paulo. Ndi yinginiya wa bizimbe. Nnina emyaka 30. Njagala alina obusobozi tugatte obwongo tukole. Ndi Nansana. Kuba 0784630087
Nze K T. Njagala sugammami. Ndi ku yunivasite. Mbeera Kawempe. Ndi musambi wa mupiira. Kuba 0757129052.
Ndi musibe. Mu kkomera mmazeeyo emyaka musanvu era ndi kumpi okuvaayo. Njagala omukyala ow’emyaka 25-40 nga yeesobola. Sindika mesegi ku 0713762094.
Nze Shalifu 25. Mbeera Nateete. Njagala omuwala ow’emyaka 18-24, ali siriyaasi nga mwetegefu okwekebeza omusaayi. Kuba oba sindika obubaka ku 0777791727.
Nnoonya omukyala alabika obulungi ng’anandabirira. Nze Kalanzi. Njagala wa myaka 30-40. Kuba 0777500059.
Nze KT. Mbeera Masaka. Nnoonya omukyala omugagga kuba nange siri bubi. Nnina ssente zange. Njagala atasussa myaka 30. Kuba 0772992850.
Nnoonya sugammami ali wakati w’emyaka 24-40 ng’alina ssente kubanga nange nnina omukwano. Kuba 0785381533.
Ndi Musiraamu. Nnina emyaka 35. Njagala Hajati alina ssente ng’asobola n’okunkolera Hijja. Sifa ku myaka. Kuba 0773934504.
Nnoonya omuwala ow’emyaka 18-20, alina empisa ate ng’alina omulimu kubanga nze sirina naye omukwano nnina. Ndabika bulungi. omwetegefu okugenda mu musaayi akube 0751119291
Nze Nathan. Nnina emyaka 22. Nnoonya sugammami. Kuba 0784726884.
Nnoonya sugammami alina ku ssente, eyeevuga, eyazimba, abeera mu Kampala, nga wa myaka 47-60 tukole omukwano ogw’ekyama. Kuba 0758052180 twogere.
Nze Ryan Brian Ssevume. Njagala omukazi ow’emyaka 35-40. Wandiika ku email: ryanbrian1412@yahoo.com.
Nze Andrew 30. Mmanyi omukwano, nfaayo ate ndi mukozi era mwesigwa. Njagala omukazi owemyaka 30-40. Njagala atalina musajja. Kuba +256700782387.
Nze Paul Ssemanda. Nnoonya omukazi alina ssente ng’asobola okunnyongeramu ku ssente mu bizinensi yange. Kuba 0730046889.
Nze Vincent Kiyaga. Njagala omukazi omutono omweru, eyasoma ng’akola. Ndi ku Market Steet plot 7 e Nakasero. Kuba 0772859714/0701859714.
Nze Dennis. Nnoonya omukazi ananteekamu ssente nga mweru, si munene nnyo nga yeevuga kubanga nange mmanyi okuvuga. Laavu w’eri. Nnina emyaka 25. Omwetegefu kuba 0701152115 .
Nze JM. Mbeera Kampala. Nnoonya mukazi akola tukole omukwano. Sifa ku ddiini wadde eggwanga. Kuba 0705761687.


text:
Essuula 1
1 Pawulo, omutume wa Kristo Yesu olw'okwagala kwa Katonda, ng'okusuubiza bwe kuli okw'obulamu obuli mu Kristo Yesu,
2 eri Timoseewo, omwana wange omwagalwa: ekisa, okusaasira, emirembe ebiva eri Katonda Kitaffe ne Kristo Yesu Mukama waffe bituuke gy'oli.
3 Nneebaza Katonda gwe mpeereza okuva ku bajjajjange mu mwoyo omulungi, bwe nkujjukira obutayosa mu kusaba kwange emisana n'ekiro
4 nga nkulumirwa okukulaba, bwe njijukira amaziga go, ndyoke njijule essanyu;
5 bwe nnajjukizibwa okukkiriza okutali kwa bukuusa okuli mu ggwe; okwabeeranga olubereberye mu jjajjaawo Looyi ne mu nnyoko Ewuniike, era ntegeeredde ddala nga kuli ne mu ggwe.
6 Kyenva nkujjukiza okuseesanga ekirabo kya Katonda ekiri mu ggwe olw'okuteekebwako emikono gyange.
7 Kubanga Katonda teyatuwa ffe omwoyo ogw'okutya, wabula ogw'amaanyi era ogw'okwagala era ogw'okwegenderezanga.
8 Kale, tokwatirwanga nsonyi kutegeeza kwa Mukama waffe, newakubadde nze omusibe we: naye obonyaabonyezebwanga wamu n'enjiri ng'amaanyi ga Katonda bwe gali;
9 eyatulokola n'atuyita okuyita okutukuvu, si ng'ebikolwa byaffe bwe biri, wabula okumalirira kwe ye n'ekisa bwe biri, kye twaweerwa mu Kristo Yesu emirembe n'emirembe nga teginnabaawo,
10 naye kirabisibwa kaakano olw'okwolesebwa kw'Omulokozi waffe Kristo Yesu, eyaggyawo okufa n'amulisa obulamu n'obutazikirira olw'enjiri,
11 gye nnateekerwawo omubuulizi era omutume era omuyigiriza.
12 Era kyenva mbonaabona bwe ntyo: naye sikwatibwa nsonyi; kubanga mmanyi gwe nnakkiriza, ne ntegeerera ddala ng'ayinza okukuumanga kye nnamuteresa okutuusa ku lunaku luli.
13 Nywezanga ekyokulabirako eky'ebigambo eby'obulamu bye wawuliranga gye ndi, mu kukkiriza ne mu kwagala okuli mu Kristo Yesu.
14 Ekintu ekirungi kye wateresebwa okikuumenga n'Omwoyo Omutukuvu, abeera muffe.
15 Kino okimanyi nga bonna abali mu Asiya bankuba amabega; ku abo ye Fugero ne Kerumogene.
16 Mukama waffe asaasire ennyumba ya Onesifolo: kubanga yampummuzanga emirundi mingi, so teyakwatirwa nsonyi lujegere lwange,
17 naye bwe yali mu Ruumi n'anyiikira okunnoonya n'okulaba n'andaba
18 (Mukama waffe amuwe okulaba okusaasirwa eri Mukama waffe ku lunaku luli); era n'okuweereza kwonna kwe yaweerezanga mu Efeso, ggwe okutegeera bulungi nnyo.


text:
Essuula 1
1 Katonda edda bwe yayogereranga mu bitundu ebingi ne mu ngeri ennyingi eri bajjajjaffe mu bannabbi,
2 mu nnaku zino ez'oluvannyuma yayogerera naffe mu Mwana, gwe yassaawo okuba omusika wa byonna, era gwe yatonza ebintu byonna;
3 oyo bw'ali okumasamasa kw'ekitiibwa kye n'ekifaananyi kye ddala bw'ali, era bw'asitula ebintu byonna n'ekigambo eky'obuyinza bwe, bwe yamala okukola eky'okunaaza ebibi, n'atuula ku mukono ogwa ddyo ogw'Obukulu waggulu;
4 ng'asinga obulungi bamalayika bw'ati nga bwe yasikira erinnya eribakira bo.
5 Kubanga ani ku bamalayika gwe yali abuuliddeko nti Ggwe oli Mwana wange, Leero nkuzadde ggwe? era nate nti Nze nnaabeeranga Kitaawe gy'ali, Naye anaabeeranga Mwana gye ndi?
6 Era nate bw'aleeta omubereberye mu nsi, ayogera nti Era bamalayika ba Katonda bonna bamusinzenga.
7 Era ayogera ku bamalayika nti Afuula bamalayika be empewo, N'abaweereza be ennimi z'omuliro:
8 naye ku Mwana ayogera nti Entebe yo, ai Katonda, ya lubeerera emirembe n'emirembe; N'omuggo ogw'obugolokofu gwe muggo ogw'obwakabaka bwo.
9 Wayagala obutuukirivu, n'okyawa obujeemu; Katonda, Katonda wo, kyavudde akufukako Amafuta ag'okusanyuka okusinga banno.
10 Era nti Ggwe, Mukama, ku lubereberye wassaawo emisingi gy'ensi, N'eggulu mulimu gwa mikono gyo:
11 Ebyo biriggwaawo; naye ggwe oli wa lubeerera: N'ebyo byonna birikaddiwa ng'ekyambalo;
12 Era olibizinga ng'essuuka, Ng'ekyambalo, ne biwaanyisibwa: Naye ggwe oba bumu, N'emyaka gyo tegiriggwaawo.
13 Naye ku malayika ki gwe yali ayogeddeko nti Tuula ku mukono gwange ogwa ddyo, Okutuusa lwe ndifuula abalabe bo entebe y'ebigere byo?
14 Bonna si gy'emyoyo egiweereza, nga gitumibwa okuweereza olw'abo abagenda okusikira obulokozi?


text:
Engeri Y'okuyiga N'obukodyo Bwakwo
Engeri ennungi ey'okwewala kino kwekukolerawo ekyo ky'oyagala okkola. Okola kino oteekwa okuba n'omutima ogwala okukikola era nga wekubiriza mu kino.
Webuuze ebibuuzo bino wa mmanga:
Bino bwobiddamu ojja kufuna obuvunanyizibwa okutandikirawo ekyo ky'oyagala okola.
Webonereze oba wekulise nga omaze omulimu ogwo
Beera nekilabo mu birowoozo byo ky'ojja okwewa nga omaze omulimu naye bwegukulema tewewa kirabo ekyo.
Beera n'okutya
Manya gwe wekka gwe ojja okwekubiriza. Muli beera nekirowoozo nti bw'otamala mulimu ogwo ojja kugwa ebibuuzo era teri ajja kuyamba okujjako gwe wekka ate era n'omutawaana gujja kugwiira gwe wekka singa oba toyise. Soka omale omulimu olyoke odde mu masanyu kuba kiba kirungi okwesanyusa nga ebirowoozo byo biri wamu.


text:
Bya MUZAFALU KATAMBA
ABALIMI bangi ensangi zino bettanidde okulima ebirime ebivaamu nga kasooli Kasooli mwangu okulima ate nga taliiko bukwakkulizo bungi ng’ebirime ebirala.
Abalimi ba kasooli bangi naddala abatunda akaze bwe bakungula beesanga nga tebafunye mu makungula olw’omutindo gwa kasooli okukka kubanga bamuterese bubi oba okupapa okumukungula.
Nusula Namugenyi omulimi wa kasooli e Katabira mu Ggombolola y’e Kibibi e Butambala agamba nti omutindo gwa kasooli guviira ddala mu kumukungula.
Agamba nti abalimi bangi kasooli olukula bapapa okumuggya ku kikolo ne bamwanikira ewaka nga baagala okumutunda okufuna ssente ez’amangu n’okulongoosa ennimiro okwetegekera sizoni eddako. Kino kyabulabe kubanga kireetera kasooli okuwewuka n’okuvunda ne kimuviirako okukka omutindo omulimi n’afuna kitono mu makungula.
EBIYAMBA OBUTATTA MUTINDO GWA KASOOLI
1. Kasooli obutaddirira mu mutindo mukalize ku kikolo. Kasooli bw’omuggya ku kikolo nga tannakala empeke ziba ntono mate nga n’ezimu ziba nnene naye nga tazitowa era omulimi y’esanga ng’ensawo ya kasooli erina okuzitowa kkiro 100 ng’ezitowa kkiro nga 80. Akaze obulungi akonoka ku kikolo oba oyinza okuluma mu mpeke.
2. Entereka ya kasooli eyinza okutta omutindo. Olina kukozesa ekyagi ebirime omuli ne kasooli obutaliibwa obuwuka ne bw’oba tobifuuyiddeemu ddagala.
3. Kasooli oyinza okumutereka mu sitoowa. Wabula olina okukakasa nti tetonnya ate nga nnyonjo. Bw’eba ya sseminti wansi ssaawo embaawo kwoba ossa ensawo za kasooli aleme kunnyuukirira.
4. Waliwo n’eddagala eritta obuwuka obulya kasooli.


text:
Bya LWANGA KAMERE
Ku Lwomukaaga;
Mawokota - Ssingo
MINISITA w'emizannyo e Mmengo Henry Moses Ssekabembe asazeewo nti Essaza lye Mawokota ne Ssingo be bagenda okuzannya fayinolo y'omwaka guno ku Lwomukaaga, e Nakivubo.
Akakiiko akateekateeka empaka zino akakulirwa Mukwenda Godfrey Mbalire kaasooka kulangirira nti omupiira gwa Buluuli ne Mawokota ogwayiika guddibwemu kisaawe e Wankulukuku.
Omupiira gwayiika oluvannyuma lw'abawagizi ba Buluuli okweyia mu kisaawe.
Kyokka Mawokota ne yeekubira enduulu ewa minisita eyakizuula nti omupiira gwali tegisaanidde kuddibwamu.
Mawokota yayiseemu ku mugatte gwa ggoolo 1-0 ate Ssingo ku (3-1). Ssaabasajja yasimye okuggaalawo empaka zino mu butongole.


text:
Ekigendererwa kyaffe
Matayo 19:14 Yesu yagamba nti: “Muleke abaana abato bajje gye ndi, temubaziyiza, kubanga abali ng’abo be bannanyini bwakabaka obw’omu Ggulu”
Bayibuli ey’Abaana Abato, etegekebwa okuyamba abaana abato okumanya Yesu Kristo, ng’ebawa ebinyumizibwa mu Bayibuli ebirimu ebifaananyi n’ebintu ebirala eby’eddiini. Bino bitegekebwa mu ngeri ezitali zimu era biyisibwa mu mikutu gy’empuliziganya egyenjawulo, omuli Omutimbagano gw’Empuliziganya Omugazi ogw’ Ensi yonna, essimu ey’omu ngalo, obuuma obw’entambi obwogera n’owuliriza, ebiwandiiko ebimpimpi eby’eddiini ebikubise mu kyapa nga biri mu langi, ebitabo by’ebifaananyi eby’okusiigamu langi. Ebyo byonna bitegekebwa mu nnimi ezenjawulo abaana abato ze basobola okwogera.
Ebinyumizibwa mu Bayibuli bino, bya kuweebwa baana bato akawumbi kamu mu obukadde lunaana (1,800,000,000) abali mu nsi yonna, awatali kubisasulira buli we kiba kisoboka.


text:
Essuula 1
1
Olubereberye Katonda yatonda eggulu n'ensi.
2 Ensi yali njereere nga yeetabuddetabudde; n'ekizikiza kyali kungulu ku buziba: omwoyo gwa Katonda ne gumaamira kungulu ku mazzi.
3 Katonda n'ayogera nti, Wabeewo obutangaavu. Ne wabaawo obutangaavu.
4 Katonda n'alaba nga kirungi: Katonda n'ayawula wakati mu butangaavu n'ekizikizza.
5 Katonda obutangaavu n'abuyita emisana, n'ekizikiza n'akiyita ekiro. Nebuba akawungeezi, ne buba enkya, olwo lwe lunaku olumu.
6 Katonda n'ayogera nti, Wabeewo abbanga wakati mu mazzi, lyawulenga amazzi n'amazzi.
7 Katonda n'assaawo ebbanga n'ayawula amazzi agali wansi w'ebbanga n'amazzi agali waggulu mu bbanga: bwe kityo bwe kyali.
8 Katonda ebbanga n'aliyita eggulu. Ne buba akawungeezi, ne buba enkya, olwo lwe lunaku olw'okubiri.
9 Katonda n'ayogera nti, Amazzi agali wansi w'ggulu gakuŋŋaanire mu kifo kimu, olukalu lulabike: bwe kityo bwe kyali.
10 Katonda olukalu n'aluyita ensi; n'ekkuŋŋaaniro ly'amazi n'aliyita ennyanja: Katonda n'alaba nga kirungi.
11 Katonda n'ayogera nti, ensi emere ebimeera, omuddo ogubala ensigo, omuti gw'ebibala, ogubala ebibala mu ngeri yaagwo, ogulimu ensigo yaagwo, ku nsi: bwe kityo bwe kyali.
12 Ensi n'emera ebimera, omuddo ogubala ensigo mu ngeri yaagwo, n'omuti ogubala ebibala, ogulimu ensigo yaagwo, mungeri yaagwo: Katonda n'akiraba nga kirungi.
13 Ne buba akawungeezi, ne buba enkya, olwo lwe lunaku olw'okusatu.
14 Katonda n'ayogera nti, Wabeewo ebyaka mu bbanga ery'eggulu; byawulenga emisana n'ekiro, bibenga ng'obubonero, n'ebiro, n'ennaku n'emyaka:
15 Bibenga ng'ettabaaza mu bbanga ery'eggulu bakenga ku nsi: bwe kityo be kyali.
16 Katonda n'akola ebyaka bibiri ebinene; ekyaka ekisinga obunene okufuganga emisana, n'ekyaka ekitono okufuganga ekiro: era n'emmunyeenye.
17 Katonda n'abiteeka mu bbanga ery'eggulu byakenga ku nsi,
18 bifugenga emisana n'ekiro, era byawulenga obutangaavu n'elizikiza: Katonda n'akiraba nga kirungi.
19 Ne buba akawungeezi, ne buba enkya, olwo lwe lunaku olw'okuna.
20 Katonda n'ayogera nti, Amazzi gazaale ebyewalula bingi ebirina obulamu, era n'ebibuuka bibuuke ku nsi mu bbanga ery'eggulu.
21 Katonda n'atonda balukwata abanene, na buli ekirina obulamu ekyewalula, amazzi kye gaazaala mu ngeri zaabyo, na buli ekibuuka ekirina ebyona mu ngeri yaakyo: Katonda n'akiraba nga kirungi.
22 Katonda n'abiwa omukisa n'ayongera nti, Mweyongere mwale, mujjuze amazzi ag'omu nnyanja, era n'ebibuuka byeyongere mu nsi.
23 Ne buba akawungeezi, ne buba enkya, olwo lwe lunaku olw'okutaano.
24 Katonda n'ayogera nti, Ensi ereete ekirina obulamu mu ngeri yaakyo, ente, n'ekyewalula, n'ensolo y'ensi mu ngeri yaayo: bwe kityo bwe kyali.
25 Katonda n'akola ensolo y'ensi mu ngeri yaazo, n'ente mu ngeri yaazo, na buli ekyewalula ku nsi mu ngeri yaakyo: Katonda n'akiraba nga kirungi.
26 Katonda n'ayogera nti, Tukole omuntu mu ngeri yaffe, mu kifaananyi kyaffe: bafugenga eby'omu nnyanja n'ebibuuka waggulu, n'ente, n'ensi yonna, na buli ekyewalula ku nsi.
27 Katonda n'atonda omuntu mu ngeri ye, mu ngeri ya Katonda mwe yamutondera; omusajja n'omukazi bwe yabaonda.
28 Katonda n'abawa omukisa, Katonda n'abangamba nti, Mweyongerenga, mwalenga, mujjuze ensi, mugirye: mufugenga eby'omu nnyanja, n'ebibuuka waggulu, nabuli ekirina obulamu ekitambula ku nsi.
29 Katonda n'ayogera nti, Laba, mbawadde omuddo gwonna ogubala ensigo, oguli ku nsi yonna, na buli muti ogulimu, ekibala ky'omuti ogubala ensigo eri mmwe; gunaabanga mmere.
30 n'eri buli enolo ey'oku nsi, na buli ekibuuka waggulu, na buli ekyewalula ku nsi, ekirimu mukka omulamu, ngiwadde omuddo gwonna omubisi okubeeranga emmere: bwe kityo bwe kyali.
31 Katonda n'alaba buli ky'akoze; era, laba, nga kirungi. Ne buba akawungeezi ne buba, enkya, olwo lwe lunaku olw'omukaaga.


text:
ABAKAZI abeewanika n’okweteeka mu butaala nga mwagala okulaga ensi nga bwe mwatuuka n’okwefuula ebitaala bye baata mukola nsobi era bwe mutaweerwa mujja kumalawo essanyu ly’obufumbo.
Anti muteeka batabani bange ku nninga ey’okubakolera ebintu bye mulaba nga bibafuula ab’enjawulo okuva ku balala.
Abamu mutuusizza abasajja ku ssa ly’okulya amabanja n’okuwangaalira mu mbeera y’obunkenke lwa nsonga eno.
Waliwo ababanyigiriza okubawa ssente z’okugula engoye, okubatwala awutu, okubagulira ebbidduka oba kubatwala ku lugendo olutukuvu olw’e Mecca. Kino si kibi kuba bwe bumu ku buvunaanyizibwa bw’omusajja naye sooka omanye enfuna ye.
Kikwetaagisa okumanya ‘waleti’ ye bw’eyimiridde na kiki kyakola mu kiseera ekyo era kuno kw’oba osinziira okumukanda by’oyagala.
Eno y’enkola entuufu omukazi omufumbo era alumirirwa munno gy’olina okugoberera okusinga okumuteeka ku musaalaba.
Mumanyi n’okuteeka ensonga zino ku minzaani n’abantu abalala. Musalawo okusaba ekintu olw’okuba munno akifunye. Mukomye okugeraageranya amaka gammwe ku g’abantu abalala. Akuume!


text:
ABAGANDA balina enjogera egamba nti, ‘Ebiririra n’etewunya..’. Wano baabanga bageraageranya emmere, naddala eya muwogo oba lumonde nga bagamba nti singa omufumbi agiteekamu amazzi mangi ne gagiyingiramu n’ebiririra, ate esinga eteekebwamu amazzi amatono n’ewunya.
Ne mu nsonga z’omu kisenge, enjogera eno etuukirayo bulungi.Teri musajja ayinza kunyumirwa kigwo ky’abakulu ng’ali nnabukalu. Ate era mu ngeri endala, omukazi bw’alemwa okuweza ag’emugga, kizibu okunyumirwa omukwano.
Abasomi ba Bukedde bangi omuli abakazi n’abasajja abazze beebuuza ku nsonga y’amazzi g’ekyama. Abakazi basaba ddagala erisumulula ensulo, sso ng’abasajja beebuuza lwaki bakazi baabwe tebaweza g’emugga.
AMAZZI G’EKYAMA GAVA WA?
Okusookera ddala kirungi okutegeera amazzi g’ekyama ag’ekikazi ge galuwa?
Omuwala yenna bw’avubuka obukyala butandika okufulumya amazzi. Amazzi gano ga mirundi ebiri. Waliyo agava mu bukyala nga gano ge ganaaza ebitundu by’ekyama. Gakyuka mu langi, ndabika era n’obungi okusinziira ku mbeera omukyala gy’abeeramu. Amazzi gano gafuluma buli kiseera era kizibu okusanga obukyala nga bukalu anti omugaso kunaaza bukyala.
Amazzi g’ekika kino okusinga gabeera ga langi njeru nga galinga ebizigo ebya ‘lotion’ , ate gawunya nga akatungulu. Okusinziira ku mbeera eriwo mu nnabaana, amazzi gano oluusi gabeera mangi, oluusi matono ate oluusi ne langi ekyuka. Langi ekyuka nga ekisu kisudde eggi olwo ne gafuuka nga eminyira era n’omukyala ekiseera ekyo abeera nga embuzi oba ente esaze anti obwagazi bweyongera.
Naye ku mulundi guno twagala kwetegereza amazzi g’ekyama oba amazzi agabeerawo ng’omukyala afunye obwagazi. Omuwala omuto taba na mazzi ga bwagazi. Era abasajja abakwata abawala abato kino bakimanyi. Okwegatta n’omuwala omuto kizibu kubanga tasobola kufulumya mazzi gano, ate n’obukyala tebusobola kweta bulungi.
Wabula bw’aweza emyaka 19 asobola okwegatta bulungi kuba asobola okufuna obwagazi. Omuwala oba omukyala bw’afuna obwagazi okufaananako abasajja, omusaayi guyingira mu bitundu ebyekyama mu bisenge by’obukyala ne ku kakukufa okusibuka abalongo, era kano katera okuwaga ne kazimba.
Kino bwe kibaawo wabeerawo embeera nga okutuuyana kw’obukyala era nga kino kye kireeta amazzi g’ekikyala okuyiika mu bukyala. Amazzi gano gava mu nsulo eziyitibwa ‘bartholin glands’ era nga zino zinyigirizibwa olw’omusaayi okuyingira mu bifo by’obukyala ne zifulumya amazzi gano. ‘Bartholin glands’ ziri bbiri era nga ziri mu mbugo. Ekipimo ky’amazzi omukyala g’afulumya ng’afunye obwagazi kisinziira ku bwagazi bw’afunye. Bw’afuna obwagazi obungi era afulumya amazzi mangi, anti omusaayi oguyingira mu mbugo gubeera mungi era okunyigirizibwa kwa ‘bartholin gland’ nakwo kuba kwamaanyi, olwo amazzi ne gafuluma mangi.
Ate era omukyala ng’asudde eggi afulumya amazzi mangi. Anti mu butonde obwagazi bubeera bungi, era nga mu butonde ekigendererwa kuba kufuna lubuto. Kino kitegeeza nti amazzi omukyala g’afuna kisinziira ku bwagazi bw’afunye.
N’ekirala ng’ebintu ebirala byonna, n’abakyala banjawulo. Waliyo abafulumya amazzi amangi ate waliyo abafulumya amatono. Singa mubeera n’omukwano omungi wakati wammwe era amazzi agafuluma gaba mangi anti obwagazi buba bungi.
Singa munno akunoonya bulungi n’ofuna obwagazi, amazzi gafuluma mangi. N’ekirala ebintu nga endwadde mu mubiri omuli n’ez’ekikaba, ebirowoozo, bino bikendeeza amazzi kubanga obwagazi bubeera butono.
Mpozzi n’ekirala mu bakazi abakulu abatakyagenda mu nsonga amazzi gabeera matono. Ebisenge by’omukyala omukulu tebibeera nga bya muwala muto, kale omusaayi guyingira mutono era kizibu okuleeta amazzi agawera.
OSOBOLA OKUKENDEEZA OBA OKWONGERA KU MAZZI GANO
Dr. Micheal Kagawa ow’e Mulago agamba nti omukazi bw’aba yeegatta ne munne singa ateekateeka bulungi obwongo bwe, kiyinza okumuyamba n’ayongera ku mazzi g’ekyama. Wabula singa teyeeteekateeka bulungi kiyinza okumubeerera ekizibu, kuba kya butonde. Kirungi okumanya oba ddala munno afulumizza mazzi ga kyama.
Amazzi gano amatuufu gaba ng’eminyira emito era gafaanana ng’amaazi omusajja g’asooka okuleeta nga tannamalamu kagoba. Olw’enkula yaago tegasobola kutobya ssuuka oba omufaliso, kuba tegayiika.
AMAZZI GANO GASOBOLA OKUTOBYA OBULIRI?
Wadde waliwo abakazi abalina obusobozi bw’okutuuka ku ntikko amazzi ne gatobya essuuka naye si bangi nnyo. Amazzi agatera okutobya essuuka gajja singa abaagalana bakozesa sitayiro y’akembarara.
Amazzi gano gayita mu nsulo endala eyitibwa ‘skene’s gland’ ng’eno esangibwa kumpi n’akaseke akafulumya omusulo (urethra). Ensulo eno olw’okuba eri kumpi n’akakukufa okusibuka abalongo (clitoris), singa akafo kano kafuna obusimu kacamuka okufaananako obusajja.
Singa kino omukazi akifuna era ne kirwawo naddala nga mukozesa sitayiro y’embarara, olwo ensulo eno nayo efulumya amazzi. Amazzi gano tegaba nga minyira, gaba gafaanana ng’amazzi agabulijjo ate tegawunya nga musulo.
Gano gatobya obuliri bwonna. Abaagalana abakola ak’embarara basobola okufulumya amazzi mangi naye gano tegaba ga kyama kuba gava mu nsulo ndala. Ate era waliyo abakola ak’e Mbalara naye ensulo eno n’etefulumya mazzi gano. Abagafulumya baba baatondebwa nga balina obwagazi bungi nnyo obubaleetera embeera eno. Amazzi amangi tegalina buzibu bwonna.


text:
ZIRABAMUZAALE yasula tategedde bikwata ku ssenga okuggyako okuwulira obuwulizi eddoboozi lye era teyamanya gye yasula ekiro ekyo okusinziira ku mulangira gwe yali yeetisse, ssegamwenge.
Enkeera Nalubowa yaddamu okuteera ku muwala we ejjinja erittottola byonna ebyaliwo ng’azzeeyo ewa
bbaabwe Kapere e Nakaseke.
“Musajja wa wa asula mu kirabo ky’omwenge! Ate nno oba osuzeeyo sulirayo ddala, naye n’okomawo nga busaasaana ne weefubitika enju n’oleka nga buli luggi luggule.
Okuggyako ennaku y’ensi eno etaabukanya abantu naye mwana wange sandizze wa Kapere,” Ssenga alombozze.
NAKINTU: Ebyo byonna by’onnyumirizza nga bikyali awo n’eby’omulwadde gwe twagenze okulaba bibi, mulamu Nakijoba baamukuba ekirwadde kimubunyizza amalwaliro naye kigaanyi okuwona. Omubiri
gwonna gwazimbazimba dda era buli wamu wamusiiwa.
NALUBOWA: Abasawo bagamba ki ku kirwadde ekyo?
NAKINTU: Kyabalema okutegeera, okusooka baali balowooza nti yalwala buno obwaffe naye bwe baakebera omusaayi nga tabulina, mukazi wattu yalaba obujjanjabi mu kizungu bugaanyi n’agenda mu basawo ab’ekinnansi, eyo gye baakamutemera nti waliwo omukazi gwe yayagalira bba y’ayagala okumumiza omusu.
NALUBOWA: Mukazi wattu ngaalabye n’obulwadde oba baamutega ttalo, anti abantu!
NAKINTU: Lyandiba ettalo naye okusinziira ku mikwano gye bye baatugambye, mukazi munne ye yamuloga era baamutulaze n’okumutulaga ng’ayitawo agenda yeekaaliisa, kakazi katonotono bwe kati era nga naawe okatunuddeko kalabikira ddala bulogo.
NALUBOWA: Kati mutegese kukola ki?
NAKINTU: Munnange yagambye nti tayinza kuleka mwannyina kufa nga yeezinze,
tujja kumuggyayo tumuleete wano tumujjanjabire wano.
NALUBOWA: Lwakuba nti nange e Nakaseke ntegeka okuvaayo, naye waliwo omusawo gwe bagamba nti mukugu nnyo mu kujjanjaba endwadde z’eddogo ng’eryo, mbu tazirabako.
NAKINTU: Eky’okuvaayo kwo si kikulu wabula omusawo bw’abeerayo tekigaana kumutwalayo n’amuwa eddagala ne tumukomyawo. Ziraba we yali atudde ebirowoozo byamujjula.
Bwe yakwataganya ekya ssenga wa mukazi we okulemwa eddya n’ekyobulwadde bwa mwannyina n’amanya nti yali atuuse okwetikka omugugu gw’okubajjanjaba bombi.
Kw’olwo Nakintu teyagenda kukola yasiiba Abudaabuda ssengaawe. Ziraba bw’ayitako mu Wobulenzi mu ssaawa ez’olweggulo gye yakuba amaaso nga ku Kapere ono atudde awantu anyway kasooda.
Yali ayambadde ekkanzu okutaali kkooti ng’atikkidde n’ekikoofiira ekya kkaki. Yamuwulira ng’abuuza awaali amayumba g’abapangisa agalabirirwa omwami omu eyali avudde e Luweero nga bamuyita Falasiko Kiwanuka. Kapere gwe yabuuza yali tamanyi mannya ago kyokka ng’amayumba amanyi we gali.
Ziraba we yali yeewogomye teyanyega ng’ayagala amale okuwulira musangi we bye yeeyogerako ne by’ayogera ku mukazi we.
Kapere olwamutegeeza nti omuntu oyo gw’ayogerako tebamumanyi n’atuuka okugenda ku esiteeti y’amayumba g’abapangisa.
Ziraba yali tayagala Kapere ategeere wuwe nga mukazi we akyali wuwe (ewa Ziraba). Ekyakola obubi ye ssenga Nalubowa okutuula ku kakeeka mu mulyango gw’enju ya Ziraba era wano we yamusanga buli omu ne yeekanga munne, ne Ziraba we yatuukira. Musajjawo ebizibu abiyitako? Linda ebijja.


text:
Bya SSENABULYA BAAGALAYINA
OMULANGIRA David Wassajja asiimye abakulembeze b’Eklezia Katolika olw’okwetabanga mu mikolo gy’obuwangwa ng’okwabya ennyimbe ne bayimbiramu ebitambiro bya Mmisa ne batagitwala nga gya sitaani nga bwe kikolebwa mu nzikiriza ezimu.
“Okwabya ennyimbe ng’Abaganda mukolo mukulu nnyo era nsanyuse nti n’Eklezia ekwagwala nga tegulabamu sitaani ne kiba nti omulimu gw’eklezia kulung’amya eby’obuwangwa n’eddiini ne gutambula bulungi, “ Omulangira Wassajja bwe yakaatirizza.
Bino Wassajja yabyogedde bwe yabadde omugenyi omukulu mu kwabya olumbe lw’omugenzi Ssaalongo Francis Kibuuka ku kyalo Kagogo mu Ggombolola y’e Kibinge mu Bukomansimbi.
Omugenzi yasikiddwa mutabani we era omubaka wa Bukomansimbi mu palamenti, Deograthias Kiyingi ne lubuga we Caroline Naluggwa ng’ekitambiro kya Mmisa kyayimbiddwa Bwannamukulu w’ekigo ky’e Katimba, Fr. Michael Ssenfuma.


text:
Bya ANTHONY SSEMPEREZA
KATI emyaka 2013 bukya Yesu Kristo azaalibwa mu kiraalo ky’ente e Beteremu ng’azze okulokola ensi.
Wabula ekimu ku byewuunyo ebiri ku bulamu bwa Yesu kwe kuba nti, okujja kwe kwalangirirwa malayika Gabudyeri eri omuwala embeera Maria ate ne Maria okufuna olubuto tewaali musajja yenna okuggyako olw’amaanyi ga mwoyo Mutuukirivu.
Kino tekyakoma wano wabula n’okuzaalibwa kwe wadde yali mwana wa Katonda kwali mu kiraalo nga byonna ebyetooloolera ku mbeera ze nga za byewuunyo nga ne mu kufaakwe ebyewuunyo byayongerwa okweyoleka.
Tukuleeteddeyo abaana abalala abazaaliddwa mu ngeri ez’ebyewuunyo ezilese abantu nga batendereza amaanyi ga Katonda n’obuvumu bwa bamaama baabwe.
Omukyala Sofia Pedro yazaalira ku muti.
Mu March wa 2000 enkuba eyafudemba e Mozambique okumala ennaku, yawaliriza omugga Lipompo okujjula ne gubooga amataba ne gagoya abantu era bangi baasigala bafudde.
Wabula wakati mu nnaku eno, abantu baafuna amawulire ag’essanyu omukazi Sofia Pedro eyali awalampye omuti n’abaana be abalala basatu ebisa bwe byamukwatira ku muti waggulu gye yali amaze ennaku nnya n’azaalira eyo nga tewali amuyambako omwana gwe yatuuma Rositha Pedro.
Ennyonyi z’amagye ga South Africa ezaali zizze okuyaamba mu kununula abantu abaali basaliddwaako amataba be baamulaba ne bamununula n’omwana we nga bakyali mu mbeera nnungi.
Mu nnaku zino emmere yaabwe gaalinga mazzi ga nkuba ge baalembekanga mu bibatu kubanga ag’amataba gaali makyafu nga mulimu kazambi. Ensi yonna yawuniikirira olw’eggulire lino omukazi okuzaalira ku muti waggulu.
Muteesa I yali wa ndira bbiri
Ssekabaka Muteesa I, yazaalibwa 1837, e Mulago n’afa nga October 19, 1884.
Kigambibwa nti yazaalibwa aliko obubonero obulaga nti ddala yali wakulya Nnamulondo kubanga yazaalibwa alina endira bbiri ku kkundi limu.
Okuwanuuza kuno kubaddewo mu Buganda okumala ebbanga ddene nti, omulangira agenda okulya Obwakabak a abeerako obubonero obumwawula ku baganda be nga okuba n’endira ebbiri.
Muteesa I
Nabikande Perepetwa (omugenzi) yategeeza Bukedde Online nga tannafa nti kino kituufu mu baana b’engoma era Ssekabaka Muteesa I yazirina.
Kim Jong il wa mu lusozi
Kim Jong iI yaliko Pulezidenti wa North Korea wakati wa 1994 okutuuka mu 2011 nga yadda mu bigere bya kitaawe Kim il Sung. Mu biwandiiko okusinziira ku Barussia biraga nti Kim Jong il yazaalibwa mu pulovinsi ya Vyatskoye ku kyalo Khabarovsk mu 1941 e Russia.
Mu kiseera kino kitaawe Kim il Sung ye yali omuduumizi w’ekibinja ky’amagye ga Soviet Union ekya Bataaliyoni eya 88.
Wabula okusinziira ku biwandiiko ebitongole ebya North Korea biraga nga Kim Jong il bwe yazaalibwa ku lusozi Baekdu mu Norh Korea era nga tannaba kuzaalibwa obunyonyi obuyitibwa endiisa wamu ne Musoke bye byasooka okulangirira okujja kwe.
Kigambibwa nti waaliwo n’emunnyeenye ey’enjawulo eyalabika mu bwengula ng’eranga okujja kw’omwana ono.
Olw’embeera eno n’amannya agaamuweebwa galaga nti, agenda kuba mukulembeze kubanga alengerera wala era bwe kyali ate bwe yafa enkasi n’agikwasa mutabani we Kim Jong Un.
Kim Jong iI
Ono yazaalibwa mu muyaga ogwatta 10,000
E Philippine mu kibuga Tacloban mu mwaka guno mu mwezi gwa November, omuyaga ogwali guddukira ku sipiidi ya kkirommita 170 buli ssaawa gwaleka abantu 10,000 bafudde ng’abalala 2,000 babuze!
Wakati mu mbeera eno omuwala Emily Ortega, 21 eyali olubuto omulundi gwe ogusooka omuyaga gwamukuluggusa okutuuka mu bifunfugu by’ekizimbe ekimu mwe yawagamira era mu mbeera n’afuna ebisa okukkakkana ng’azadde omwana omuwala gwe yabbula mu jjajjaawe Bea Joy Sagales eyali afiiridde mu muyaga guno.
Era guno gwe muyaga ogukyasinze okutta abantu abangi omulundi ogumu mu mwaka guno.
Ono yazaalibwa mu muyaga


text:
Bya MOSES LEMISA
Ssentebe w’akatale ka St. Balikuddembe, Godfrey Nkajja Kayongo agambye nti effujjo eryakoleddwa mu katale ka Owino wiiki ewedde lyapangiddwa abantu abaali baagabana poloti omukaaga ez’ettaka okutudde akatale kano abooludda lwe be bazze bagugulana nabo.
Kayongo yasinzidde mu lukung’aana lwa bannamawulire ku ofiisi ye mu katale ka St. Balikuddembe ku nkomerero ya wiiki ewedde.
Yagambye nti waliwo abazze bakuma mu bantu omuliro bagaane okusasula ensimbi ez’obusuulu eza buli mwezi, nga beekwasa ekiragiro kya Executive Director wa Kampala, Jennifer Musisi ekyali kigaana abasuubuzi okusasula ensimbi zino, kkooti kye yasazaamu era naye n’akimenyawo n’atuwa n’ebbaluwa tugirina” Kayongo bwe yakkaatirizza.
Waabaddewo okulwanagana mu Owino wiiki ewedde ekyavuddeko okukuba omuserikale wa poliisi n’atonnya omusaayi.
“Tugumya bonna abakolera mu katale nti abaakoze effujjo twabalabye era poliisi egenda kubakolako ng’amateeka bwe galagira,” Kayongo bwe yakkaatirizza.
Bwe yabuuziddwa lwaki basolooza empooza mu basuubuzi, Kayongo yannyonnyodde nti bo tebasolooza mpooza, wabula basolooza busuulu nga zino omuntu alina edduuka mu Owino azisasula buli mwezi so si buli lunaku; nga alina edduuka asasula 15,000/-, alina omudaala asasula 10,500/-, ate alina ekifo asasula 8,000/-.


text:
Bya JOSEPH MUTEBI
EKITONGOLE kya KCCA kigambye nti ppaaka empya bw’eneggwa okuddaabirizibwa si yaakubeeramu takisi zokka wabula ne bbaasi.
Omumyuka w’omwogezi wa KCCA, Robert Kalumba yategeezezza nti “ppaaka eno egenda kukolebwa ku mutindo gwa waggulu okusinziira ku misinde Kampala gy’addukirako era egenda kubeera ng’etwala ne bbaasi nga zisobola okubeeramu bulungi kuba Kampala gy’alaga takisi zaakugobwamu” bwe yategeezezza.
Yayongeddeko nti aba takisi babeere bagumu kubanga bagenda kudda mu ppaaka yaabwe wabula nga balina okukimanya nti ne bbaasi bwe zinajja, mu nteekateeka ya KCCA ey’emyaka etaano nazo zaakukoleramu.
Kalumba yawabudde aba takisi ababadde beemulugunya nti bazimbye kasoobo n’agamba nti omulimu gw’okuzimba baalwawo okugukwasa aba kkampuni ya Sterling kuba aba takisi baali bagaaniddemu. Yagambye nti omulimu gubadde gwakuggwa mwezi gujja naye kontulakita bamwongedde omulimu omulala ogw’okuzimba ku ppaaka eno, poliisi ey’omulembe, ofiisi za KCCA ezinadudukanya ppaaka n’amaduuka ku mabbali nga bino byakuggwa mu July wa 2013.
Omulimu gw’okuzimba ppaaka gugenda bukwakku ng’ekitundutundu ekisinga obunene kiraga nga bamaze okukiyiwamu enkokoto n’empagi ennene ez’okuwanirira emyaliiro emirala.
Emabbaali wa ppaaka basoose kuzimbayo emyala eminene egigenda okutwala amazzi agava mu ppaaka.
Wabula baddereeva ba takisi beemulugunya nti KCCA okulwawo okumaliriza okuzimba paaka ekikola mu bugenderevu kubanga balina pulaani y’okuteekamu bbaasi bo babagobemu.


text:
NZE Florence K. Mbeera Lubaga. Nnina emyaka 35. Nnoonya omukyala ow’obuvunaanyizibwa tukole omukwano nga tasussa myaka 30. Kuba 0758022199.
Nnoonya mukazi gwe nsobola okola naye bizinensi mu Kampala ne mu kyalo. Tujja kulunda era nnina n’akasomero. Kuba 0785117521.
Nnoonya omukyala ow’emyaka 18- 20. Kuba 0778322557 0713615065.
Nze A. K 45. Ndi Muganda. Nnoonya omukazi Omusiraamu, ow’empisa, omuyonjo ayagala okulima okuva 24-29. Kuba 0754925396.
Nze KT. Nnina emyaka 31. Ndi musajja mulungi, mukozi, atya Katonda era nkola. Nnoonya omukyala nga mulungi eyeesobola mu by’omukwano mmulage laavu. Njagala alina ku ssente, eyeevuga. ng’alina empisa tukole omukwano ogw’ekyama. Kuba 0705265773.
Nnoonya omuakzi ow’okuwasa ng’ali siriimu. Njagala Musiraamu, akola, ow’obuvunaanyizibwa nga no mulimu gwe gwa buvunaanyizibwa. Ali siriyaasi kuba 0752124417.
Nze GW. Mbeera Busenyi. Nnoonya omukazi alina ssente. Kuba 0773222262.
Nze Tom. Njagala omukyala nga alina ku ssente mmulage omukwano ogw’ekimmemete. Kuba 0704912404.
Nnoonya omukyala ali wakati w’emyaka 30-40, alina ennyonta ya laavu, mutono, mulungi, akola, era tujja kwekebeza omusaayi. Njagala wa kyama. Kuba 0756063234.
Nnoonya sugammami alina ssente tulye obulamu. Sindika obubaka ku 075 1938258. Nkulinze.
NNOONYA omukazi ow’emyaka 18-20 omwetegefu okukola obufumbo nga mweru, munene muwanvu ng’atya Katonda. Nze Sula. Kuba 0759696001.
Nze Jackson. Nnoonya omukazi alina ennyonta y’omukwano, ow’emyaka, 28- 48. Sifa ku ggwanga. Nnina emyaka 27. Ow’ebizibu totawaana. Asiimye kuba 0756278414.
NZE Ronard S. Ndi Muganda. Nnina emyaka 29. Mbeera mu Kampala. Nnoonya omukyala akuze mu birowoozo nga wa myaka 25- 52 tukole omukwano. Sifa ku ggwanga wadde eddiini. Kuba 07821937201.
Nze Moses. Mbeera Lugazi. Nnina emyaka 24. Nnoonya omubeezi alina emyaka 18- 24 nga wa mpisa. Tusooka kwekebeza musaayo omwetegefu kuba 0753646120.
Nze Hamza. Ndi Muraasi. Nnoonya omukazi nkole naye omukwano. Njagala mu Kampala, Mukono, Wakiso oba Entebbe. Kuba 0713243858.
Nnoonya omukyala omusomesa, omusawo, Omusiraamu nga wa myaka 18-25. Nze nnina emyaka 28. Kuba 0702093521.
Njagala omukazi omwetegefu okukola nange obufumbo nga mulungi, akola, muyonjo ng’ali wakati w’emyaka 18-25 ng’atya Katonda. Sifa ku ggwanga. Kuba 0784785883.
Nze NY. njagala omukyala omumalirivu, ow’emyaka 18-39. Nze nnina emyaka 25. Ansiimye kuba 0755383230.
Twagala ba mpisa
NNOONYA omwami ow’emyaka 35-60, obuvunaanyizibwa, alina ssente ng’anaasobola okundabirira. Nze nnina emyaka 26. Ndi mutonotono. Kuba 0753271870.
Nze Suzan. Ndi Muganda. Nnina emyaka 35. Njagala omwami Omuganda, Omukatoliki oba Mukulisitaayo, alina empisa, mukozi, omwetegefu okusooka ku musaayi nga wa myaka 45-55. Omuyombi n’omuyaaye totawaana. Kuba 0756693796.
Nnoonya omwami ow’okufumbirwa nga wa myaka 35-40, Mukatoliki, alina dipulooma oba ddiguli, alina omulimu, Muganda era nga tanywa mwenge oba sigala. Mpandiikira ku: romaka14@yahoo.com.
Nze Alice. Nnoonya omusajja Omuzungu okuva mu nsi yonna.Njagala mulwadde kubanga nange ndi ku ARVs. Njagala wa myaka 35-70. Nze nnina emyaka 30. Kuba 0757824537.
Nze Shifra. Nnina emyaka 25. Mbeera Koome. Nnoonya omwami ow’emyaka 30-70 eyeekakasa mu byomukwano. Njagala omwetegefu okuwasa. Ssente si nsonga 0759157776.
Nze Farida. Njagala omusajja nga mulwade wa kawuka era nga ali ku ddagala. Nnina emyaka 34 njagala wa myaka 40-50. Ndabika bulungi era nnina kkiro 63. Kuba 0758434693.
Nze Rita Namugalu. Nnina emyaka 30. Njagala omwami ow’emyaka 35-45 twagalane mu kyama. Kuba 0789351785.
Nze Reanah. Njagala omusajja akola, atalina mukazi, alina abaana, empisa, atya Katonda, alina emyaka 35-45. Omusoga, Omunyankole, n’Omutoro totawaana. Omutuufu kuba 0782745238 nkubira kiro.
Okulabula
KKAMPUNI ya New Vision ne Bukedde Online tetuvunaanyizibwa ku biyinza kuva mu kufulumya abantu abanoonya wadde ebiyinza okubaawo nga bamaze okufuna abaagalwa. Obuvunaanyizibwa bwaffe bwa kufulumya ebyo ebituweerezeddwa mu mabaluwa, essimu, omukutu gwaffe ogwa 8338 ne e-mail. Kirungi bw’oba ofunye akusiima , omusisinkane n’omuntu omulala yenna gwe weesiga ate mu kifo eky’olukale. Ekirala, bw’oba oweereza obubaka bwonna kozesa ennamba yo ey’essimu sso ssi ya mulala. Gy’oweererezzaako obubaka gye tujja naffe okufulumya.


text:
Abajulirwa ba Yakuwa—Ffe Baani?
Ekibiina kyaffe kirimu abantu ab’amawanga ag’enjawulo era aboogera ennimi ez’enjawulo, kyokka tulina bingi ebitugatta. Ekisinga okutugatta kwe kuba nti ffenna twagala okugulumiza Yakuwa, Katonda ow’amazima era Omutonzi w’ebintu byonna. Tufuba nnyo okukoppa Yesu Kristo era twenyumiriza nnyo okubeera Abakristaayo. Buli omu ku ffe awaayo ebiseera okuyamba abantu okuyiga ebikwata ku Bayibuli ne ku Bwakabaka bwa Katonda. Olw’okuba twogera ku Yakuwa Katonda n’Obwakabaka bwe, tuyitibwa Abajulirwa ba Yakuwa.
Wekkaanye ebiri mu mukutu gwaffe. Soma Bayibuli eri ku mukutu gwaffe. Manya ebitukwatako n’enzikiriza zaffe.


text:
KANYAMA wa poliisi eyassibwa ku mulimu gw'okulondoola Loodi Meeya Erias Lukwago ayongedde okwekengera ku bulamu bwe.
Baamuwadde emmundu ennene ne magaziini z’amasasi ssatu by’agasse ku pisito entono ssaako obukebe bwa ttiya ggaasi.
Muhummuza okumuwa bino kyaddiridde abawagizi ba Lukwago okumutabukira ne bamukuba n’agwa gye buvuddeko kyokka ng’alina pisito emu naye kati akwata nnene era abantu bamutya okukamala.
Yassibwa ku mmotoka ekwata Lukwago singa ajeemera ebiragiro bya poliisi obutava waka. Wano ng'alina emmundu ennenne.
Pisito ya Muhumuza (wa bbali) n'emmundu ye.


text:
OKWETONDA okw’embirigo kunaasoboka? Olwaleero ne bakugamba nti wuuno Nantaba yeetondedde Kale Kayihura ku by’e Kayunga, ate enkya ‘eyeetonze’ n’adwadwalikana nti nze sinneetonda ye nga nneetondamu ki ebyo ne Katonda by’alimbuuza?
Newankubadde okwetonda kulungi naye tekusaana kuba kwa mbirigo. Ate okwetonda kusaana kugenda eyo gye kwetaagibwa sso si eri abo abanaakudwadwalikaniramu.
Omuduumizi wa poliisi, Kale Kayihura oba minisita w’eggwanga ow’ebyettaka Aida Nantaba si be beetaaga okwetonda oba okwetonderwa ku by’ettaka ly’e Kayunga.
Wabula abantu b’e Kayunga leero Nantaba b’ategeeza nti “Pulezidenti abagambye nti mutuule ntende mu bibanja byammwe,” ate enkya Kayihura n’abagamba nti “Pulezidenti abagambye nti ebibanja mubiveemu mangu ettaka liriko bannannyini lyo,” abo be balina okwetonderwa olw’okubutaabutanyizibwa.
Abebibanja babutaabutanyiziddwa nnyo olw’okuweebwa ebiragiro ebya “mutuule ntende mu bibanja byammwe” ate nti abagambye nti ebibanja mubiveeko mangu ettaka lya bannagagga” ne bategeezebwa nti ebiragiro ebyo ebikontana byonna biva wa Museveni!
Leka Kayihura ne Nantaba bave mu mbirigo, bombi beetondere abebibanja olw’okubabonyaabonya nga babawa ebiragiro eby’ekimpatiira nga beekwasa nti biva wa Museveni.
Ate era kirabika ng’okwetonda okw’embirigo tekujja kukoma ku Nantaba ne Kayihura bokka naye n’ababaka abakiikirira Buganda mu Palamenti nabo kwandibasuula mu nnabe ffululabiswa ne kibaleetera nabo okufuluka.
Ababaka ba Buganda bano balabye ennaku kubanga bo nnabe abatandikidde ku mutwe n’abalya ng’akkirira ku bigere.
Waggulu ku mutwe abakulembeze b’akabondo k’ababaka bano badwadwalikanye nga Godfrey Kiwanda ategeeza Museveni nti “Tukwetondera olw’abo abaakung’oola ng’oyogera mu Lubiri e Mmengo”.
Kyokka ate ye omumyuka we Betty Nambooze n’amukubira n’akagogo nga bw’akontola nti “nga twetondamu ki ebyo ebitajja nsa sso nga abaang’oola omukulu baamung’oolera mu demokulaasi?”
Ekibi kiri nti okwetonda bwe kubaamu embirigo kufuuka butwa obuyinza okulwaza abo abeetonze ate n’abateetonze.
Ng’okwetonda okw’embirigo kufuuse obutwa kuyinza n’okusannyalaza enkolagana ennungi ebadde ebumbirirwa eddewo.
Era awo Ddwaddwaddwa Mumansa w’akikinalira n’abuuza nti embirigo bwe zinaddamu ate ne zisannyalaza enkolagana ennungi eya Mmengo ne Kampala ebadde ebumbirirwa eddewo, olwo ani anaamalako, ggwe, nze oba ababaka baffe aba Palamenti?
Katikkiro Peter Mayiga ye agamba nti, ku kizigo ensolo kweri. N’olwekyo mmwe abakulembeze muve mu mbirigo ezibakololeza ku kizigo ensolo kweri, anti ke munaakolola ensolo n’epuluka Mayiga talirema kubalumiriza nti mmwe mwatamba amawano.
Mbalimbye? Kale mbalimbire ki ng’ate mmwe mukiikirira Obuganda? Hm!


text:
Bya JOHNBOSCO MULYOWA
OLUBIRI lwa Kabaka olusangibwa ku kazinga k’e Lukunyu mu ggombolola y’e Kyebe e Rakai ku nsalo ya Uganda ne Tanzania luli mu mbeera eyennyamiza, ekituusizza abakulembeze baayo okutya nti luyinza okusaanawo singa terufiibwako.
Okutuuka ku lubiri luno, oyittira ku mwalo gw’e Kasensero w’olinnyira eryato n’osala mu mazzi g’omugga Kagera agayitira mu nnyanja Nalubaale olwo n’otuuka ku kazinga kano akeesudde mayiro bbiri (2) okuva ku mwalo era akaliko abantu abasoba mu 10,000 kyokka ng’abamu baava Tanzania okusengako.
Abantu batya nnyo okusaabala ku mazzi okugenda e Lukunyu olw’ensisi mu kitundu omugga Kagera we guyitira mu mazzi g’ennyanja Nalubaale olw’amayengo ag’amaanyi ng’amazzi g’omugga galwana n’ag’ennyanja era bungi ku bubenje obutta ennyo abavubi mu katundu kano obuva mu mazzi ago!
Enju ya Kabaka enkulu mu lubiri lw’e Lukunyu tekyafaananika!
Kyewuunyisa nti ebizimbe bya Kabaka ebiriyo wadde byazimbibwa ku mulembe gw’Abazungu, ebisinga bya mategula, amatafaali ne seminti era okusinziira ku bamanyi ebyafaayo, ebyakozesebwa okuzimbayo byayisibwanga ku nnyanja okutuuka ku kazinga.
Abaayo bakozesa ensimbi z’amawanga abiri (2); eza Uganda ne Tanzania era buli ky’oyagala bakulamulira mu za Uganda eza Tanzania era n’ennimi ezoogerwaayo ziwerako!
Obuyumba ku kazinga kano bwonna obusulwamu abavubi abakolerayo bwa bibaati na mbaawo okuggyako ebizimbe bya Kabaka byokka ebitaano ebiriyo okuli n’enju y’omu lubiri enkulu. Wabula byonna bikaddiye ate ebimu bifulukwa era olubiri lwonna luli mu nsiko!
ENJU YA KABAKA BAAGIFUULA KAABUYONJO NA KINYWERO KYA NJAGA
Omwami wa Kabaka akuuma olubiri luno n’ettaka lino, Festo Bugenyi bw’akubuulira embeera olubiri gye lulimu abula kukaaba maziga n’okukissa ku bakulu e Mmengo b’afubye okutegeeza ku mbeera y’olubiri lw’e Lukunyu kyokka tebannabaako kye bakolawo.
“Ennyumba ya Kabaka eyo gy’olaba nkeera kuyoolako mpitambi abavubi gye bamansa. Amadirisa gonna gaavaamu, abanywi b’enjaga beekweka omwo ne bakyekola kw’ossa abakoleramu ebikolwa by’obukaba naddala agaganzikamu bak’abasajja!
Omwalo gw’e Lukunyu.
‘AB’E MMENGO NABALOOPERA TEBAAFAAYO’
Nfubye okukola alipoota e Mmengo buli lwe mbadde ntwalayo obusente bwe nsolooza ku ttaka lye nkuuma kyokka ab’e Mmengo tebafaayo. Lumu nabalemerako omukulu omu gwe sijja kw’atuukiriza n’ang’amba nti eyo tewavaayo ssente,’’ Bugenyi bw’agamba.
Agamba nti olubiri luno Ssekabaka Muteesa ‘yalukuba’ (yaluzimba) mu myaka gya 1950 ng’alujja ku Bazungu ng’alukola ng’ekifo kye ekimwanguyiza okutoloka okuyingira Tanzania singa wabaawo olutalo.
“Kabaka Ronald Muwenda Mutebi II yakoma okujja mu lubiri lwe luno mu 2000 n’alaba embeera gye lulimu n’asuubiza nti bajja kuluddaabiriza mangu ddala era abakungu babadde bajjayo okwetegereza embeera kyokka bakoma kugiraba tebadda ne Kabaka tebamujjukiza,” Bugenyi bwe yategeezezza mu bwennyamivu.
Bugenyi yategeezezza Bukedde Online nti agezezzaako nnyo okwagaza abantu b’e Lukunyu obwakabaka kyokka bangi abasula eno bannansi b’e Tanzania abatamanyi Bwakabaka era lumu yagezaako okubateekamu ekiroowozo basolooze amakula bagatwale e Mmengo.
Yalaze okutya nti singa Obwakabaka tebuvaayo kulabirira kitundu kino n’okulaga nti kya Buganda, waliwo okutya nti essaawa yonna Abaziba okuva e Tanzania bandikyeddiza!


text:
Essuula 1
1 Okwolesebwa kwa Isaaya omwana wa Amozi, kwe yalabanga ku Yuda ne Yerusaalemi, mu mirembe gya Uzziya, Yosaiiiu, Akazi; ne Keezeekiya, bassekabaka ba Yuda.
2 Wulira ggwe Eggulu era tega okutu, ggwe Ensi, kubanga Mukama ayogedde: nayonsa ne ndera abaana, ne banjeemera,
3 Ente emanya nnyini yo, n'endogoyi emanya ekisibo kya mukama waayo: naye Isiraeri tamanyi, abantu bange tebalowooza.
4 Woowe eggwanga eririna ebibi, abantu abazitoowereddwa n'obutali butuukirivu, ezzadde er'abakola obubi, abaana aboonoona: balese Mukama, banyoomye Omutukuvu wa Isiraeri, basenguse bazze ennyuma.
5 Ekibaagaza ki okukubibwa nate, n'okweyongera ne mweyongera okujeema? omutwe gwonna gulwadde, n'omutima gwo nna guzirise.
6 Okuva munda w'ekigere okuruuka ku mutwe temuliimu bulamu; wabula ebiwundu, n'okuzimba, n'amabwa amavundu: tebibunizibwanga so tebisibibwanga so tebiteekebwangamu mafuta.
7 Easi yammwe ezise; ebibuga byammwe byokeddwa omuliro; ensi yammwe, ab'amawanga bagiriira mu maaso gammwe, era ezise, kubanga ab'amawanga bagisudde.
8 Era omuwala wa Sayuuni asigadde ng'ensiisira eri mu lusuku lw'emizabbibu, ng'ekikuumirwamu ekiri mu nnimiro y'emyungu, ng'ekibuga ekizingizibwa.
9 Mukama ow'eggye singa teyatulekerawo kitundu ekyafikkawo ekitono ennyo, twandibadde nga Sodomu, twandifaananye nga Ggomola.
10 Muwulire ekigambo kya Mukama, mmwe abafuga Sodomu; mutege okutu eri amateeka ga Katonda waffe, mmwe abantu ab'e Ggomola.
11 Zigasa ki ssaddaaka zammwe enkumu ze munsalira, bw'ayogera Mukama: nzikuse endiga ennume enjokye eziweebwayo n'amasavu g'ensolo ensibe; so sisanyukira musaayi gwa nte, newakubadde ogw'abaana b'endiga, newakubadde ogw'embuzi emmandwa.
12 Bwe mujja okulabika mu maaso gange, ani eyabasalira kino, okulinnyirira empya zange?
13 Temuleetanga nate bitone ebitaliimu; obubaane bwa muzizo gye ndi; emyezi egibonese ne ssabbiiti, okuyita amakuŋŋaaniro, sisobola butali butuukirivu na kukuŋŋaana kwa ddiini.
14 Emyezi gyammwe egibonese n'embaga zammwe eziragiddwa obulamu bwange bubikyawa: kwe kutegana gye ndi; nkooye okubigumiikirizanga.
15 Era bwe munaayanjalanga engalo zammwe, naabakwekanga amaaso gange: weewaawo, bwe munaasabanga ebigambo ebingi, siiwulirenga: emikono gyammwe gijjudde omusaayi.
16 Munaabe, mwerongoose; muggyengawo obubi bw'ebikolwa byammwe bive mu maaso gange; mulekeaga okukola obubi:
17 muyige okukolanga obulungi; mugobererenga eby'ensonga; mudduukirirenga ajoogebwa, musalenga omusango gw'atalina kitaawe, muwolerezenga nnamwandu.
18 Mujje nno, tuteese bw'ayogera Mukama: ebibi byammwe ne bwe biba ng'olugoye olumyufu, binaaba byeru ng'omuzira; ne bwe bitwakaala ng'ebendera, binaaba ng'ebyoya by’endiga.
19 Bwe munaagondanga nemuwulira; munaalyanga ebirungi eby’ensi:
20 naye bwe munaagaananga ne mujeemanga, munaaliibwanga n'ekitala: kubanga akamwa ka Mukama ke kakyogedde.
21 Ekibuga ekyesigwa nga kifuuse omwenzi! oyo eyajjulanga emisango egy'ensonga! obutuukirivu bwatuulanga mu ye, naye kaakano bassi.
22 Effeeza yo efuuse masengere, omwenge gwo gutabudwamu amazzi.
23 Abalangira bo bajeemu, mikwano gya babbi; buli muntu yeegomba enguzi, era agoberera empeera: tebasala musango gw'atalina kitaawe, so n'ensonga ya nnamwandu tetuuka gye bali.
24 Kyava ayogera Mukama, Mukama ow'eggye, Owaamaanyi owa Isiraeri, nti A, ndyeggyako abalabe bange, era ndiwalana eggwanga ku abo abankyawa:
25 era ndikuteekako omukono gwange, ne nnongooseza ddala amasengere go gonna, ne nziyawo essasi lyo lyonna:
26 era ndikomyawo abalamuzi bo ng'olubereberye, n'abateesa ebigambo byo nga mu kusooka: oluvannyuma oliyitibwa nti Ekibuga eky'obutuukirivu, ekibuga ekyesigwa.
27 Sayuuni alinunulibwa n'omusango n'abakyufu be n'obutuukirivu.
28 Naye okuzikirira kw'aboonoonyi n'abalina ebibi kulibeera wamu n'abo abaleka Mukama balimali bwawo.
29 Kubanga ensonyi ziri. bakwata olw'emivule gye mwego. mba, era muliswazibwa olw'ensukt ze mweroboza.
30 Kubanga muliba ng'omuvule oguwotoka amala. gala, era ng'olusuku omutali mazzi.
31 Era ow'amaanyi aliba ng'enfuuzi, n'omulimu gwe ng'olusasi olw'o. muliro; era byombi biriggiira wamu, so tewaliba abizikiza.


text:
Essuula 1
1 Pawulo ne Sirwano ne Timoseewo eri ekkanisa ey'Abasessaloniika mu Katonda Kitaffe ne Mukama waffe Yesu Kristo;
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Kitugwanidde okwebazanga Katonda ennaku zonna ku lwammwe, ab'oluganda, nga bwe kisaana, kubanga okukkiriza kwammwe kukula nnyo, n'okwagalana kwa buli muntu ku mmwe mwenna mwekka na mwekka kweyongera;
4 naffe bennyini n'okwenyumiriza ne twenyumiririzanga mu mmwe mu kkanisa za Katonda olw'okugumiikiriza kwammwe n'okukkiriza mu kuyigganyizibwa kwammwe kwonna n'okubonaabona kwe muzibiikiriza;
5 ebyo ke kabonero k'omusango gwa Katonda ogw'ensonga; mulyoke musaanyizibwe obwakabaka bwa Katonda, n'okubonaabona bwe mubonaabonera:
6 oba nga kya nsonga eri Katonda okubasasula okubonaabona abababonyaabonya,
7 era nammwe ababonyaabonyezebwa okubasasula okwesiima awamu naffe, mu kubikkulibwa kwa Mukama waffe Yesu okuva mu ggulu awamu ne bamalayika ab'obuyinza bwe,
8 mu muliro ogwaka, ng'awalana eggwanga abatamanyi Katonda, n'abo abatagondera njiri ya Mukama waffe Yesu:
9 abalibonerezebwa, kwe kuzikirira emirembe n'emirembe okuva mu maaso ga Mukama waffe ne mu kitiibwa ky'amaanyi ge,
10 bw'alijja okuweebwa ekitiibwa mu batukuvu be, n'okwewuunyizibwa mu bonna abakkiriza (kubanga okutegeeza kwaffe gye muli kwakkirizibwa) ku lunaku luli.
11 Kyetuva tubasabira ennaku zonna, Katonda waffe abasaanyize okuyitibwa kwammwe, era atuukirize n'amaanyi buli kye mwagala eky'obulungi na buli mulimu ogw'okukkiriza;
12 erinnya lya Mukama waffe Yesu liryoke liweebwe ekitiibwa mu mmwe, era nammwe mu ye, ng'ekisa kya Katonda waffe ne Mukama waffe Yesu Kristo bwe kiri.


text:
Bya Procopios Lumu
Gaba eyali amanyikiddwa nga omwalo abavubi we batuusiza ebyennyanja n’okusomosa abantu okuva mu bizinga eby’enjawulo, akyusizza ebbala.
Kati afuuse kabuga omukolerwa bizinensi eza buli ngeri omuli okusuubula amanda, ebyennyanja, enku, amatooke n’ebirala.
EBYAFAAYO BYA GABA
Omukungu mu kitongole ekirwanyisa envuba embi ku myalo, Hassan Ssenoga agamba nti: Mu 1890 omwalo guno gwakozesebwanga bajjajjaffe okusinza bakatonda baabwe era n’abavubi baavubirangako. Era kigambibwa nti abakyala abaalinga babuliddwa ezzadde beesomboolanga okuva e Bule n’e Bweya ne bagenda e buziba (e Gaba) ewa jjajja Mukasa Omulunnyanja ne basaba enzaalo. Oluvannyuma lw’okusawulwa, lyabanga tteeka okunaabirangako (okwambululwa) ku mwalo guno era kigambibwa nti ataakikolanga teyabanga na ssuubi lya kubuusa ku mwana.
Era waliwo abagamba nti mu biseera by’Abaminsani, bwe baaleeta amazzi gaasookera Gaba era ttanka ezaagabanga amazzi mu Kampala zaalinga Gaba wokka era kino kyakkaatirizanga erinnya nti amazzi gonna ‘Ggaba’ y’egagabira Kampala.
Lwaki Gaba?
Ssenoga agamba:
Abaami n’abakyala abaafunanga ezzadde lye baasabanga okuva e Buziba ewa Jjajja Mukasa, bannaabwe bwe baababuuzanga gye baggye abaana nga bagamba nti, ‘ku mwalo gwa Mukasa ogugaba.’ Era okuva olwo kwe kutuuma omwalo ogwo Gaba.
Gaba asangibwa mayiro mukaaga okuva mu kibuga Kampala ku luguudo lw’e Gaba. Takisi ezigendayo ozifuna ku Cooper Complex era osasula 1,300/- okukutuusaayo. Asangibwa mu divizoni ya Makindye mu disitulikiti y’e Kampala era nga Meeya waabwe ye Ian Clarke.
Balina amasomero agamala ate si gaakutambulira.
Amalwaliro nago tegali wala.
Ebikolebwayo:
Okusuubula ebyennyanja kutwala ebitundu 50 ku 100. Bakola ne bizinensi endala nga okutunda mu butale nga batunda ebintu ebikozesebwa mu bulamu obwa bulijjo, enku, n’amanda ng’ebimu babiggya mu bizinga nga Koome, Ddolwe n’ebirala ebiriraanyeewo. Batundayo amatooke n’ennaanansi ebiva e Koome ne Lwaje era abasuubuzi okuva mu Kampala beeyunayo okubisuubula ekireeta akeetalo ku mwalo guno.
EBIZIBU BYAYO:
1 Balina omujjuzo gw’abantu olwa bizinensi ennyingi ezikolebwayo nga kino kireese obukyafu anti bamala gasuula kasasiro buli wamu.
2 Obukyafu mu mazzi nga buno buva mu mwala gwa Nakivubo. Kino kivudde ku kutema kitoogo nga kati ebisaaniiko nga bwe biva e Kampala bwe bijja mu nnyanja.
3 Bbeeyi y’ebyennyanja ekyukakyuka nakyo kizibu eri abasuubuzi. Abasuubuzi b’ebyennyanja bagamba nti leero osanga engege ennene nga bagitunda 7,000/- ate enkeera n’osanga nga bbeeyi egudde.
4 Abakolerayo bagamba nti kaabuyonjo tezibamala anti balina bbiri zokka ezaazimbibwa okukozesebwa abantu 500 kyokka nga kati omwalo n’akatale mulimu abantu abasoba mu 2,500.
5 Obubbi bungi naddala obw’obutimba bw’abavubi mu mazzi. Abavubi baasabye baweebwe poliisi ennawunyi essibwe ku mazzi okumalawo ekizibu kino.
ENTAMBULA
Nnyangu ddala kubanga bali kumpi n’ekibuga Kampala (mayiro mukaaga zokka). Takisi zikyukira wakati mu kabuga nga kumpi buli ddakiika waliwo takisi egenda e Kampala. Era balinayo ne bodaboda nnyingi ezanguyirizza abantu entambula.
Abazimbye Gaba:
- Kiwanuka Limite; nnannyini Ggaba bbiici.
- Kisitu; alinamu ebizimbe ebiwerako.
- Gabdiel Musisi; Ssentebe wa L.C I era alinamu ebizimbe ebiwerako.


text:
BATABANI muli mutya? Mulina okukimanya nti mu buliri omusajja tabeerayo luwunguko kubanga waliyo emirimu egimwetaagisa okukola.
Ng’oggyeeko munno okumulaga essanyu nga banyumya akaboozi, osobola okumuyambako okuddaabiriza abalongo, okweyonja n’okumusala enjala bw’aba si y’ono ajjumbira okugenda mu saluuni n’obutamusuulirira ng’anaaba.
Kuno kw’agatta okumutakula n’okumulaga laavu ne yeenuuguuna n’alya ebintu n’akkuta n’alema kuwankawanka.
Wabula abamu mugendayo kutuukiriza mukolo nti mulina okwegatta. Ate temufaayo na kutema mpenda zigenda kuteeka ssamuli mu kaboozi. Batabani mulina okukimanya nti ebirungi ebisinga bijja obikoleredde.
Nkimanyi teri muntu atayagala kaboozi wabula embeera ebeerawo nga temunnaba kugenda mu kikolwa ekola kinene okubawa essanyu.
Ebintu bino bwe mutaabiteekemu budde n’okwagala temujja kufuna ssanyu mu bufumbo. Akuume!


text:
Bya Paddy Nsobya
OMUBUULIZI w’enjiri Eria Kisitu akulira ekkanisa ya Holy Trinity Church mu Busumba bw’e Nassuuti e Mukono era ng’atendeka abasomesa ba Sunday School mu Bulabirizi, yabuulidde Bukedde Ku Ssande gy’avudde, n’attottola enkola y’Ekkanisa esibidde abaweereza mu bwavu n’obunafu mu kitongole kya Sunday School omusingi gw’ekkanisa ebisaana okulongoosa.
‘Nazaalibwa omwami Christopher Mivule n’omukyala Fransisca Lunkuse mu 1965 e Kisanjufu mu ggombolola y’e Kyampisi mu ssaza ly’e Kyaggwe.
Nga nkula, saakirowoozaako nti nja kuweereza nga mpita mu njiri kuba nali ntunuulidde bwa poliisiolwa yunifoomu ze baayambalanga mpozzi n’okukumba. Eby’embi saafuna mukisa gwonna kuyingira kitongole kya poliisi era ndowooza Mukama yali anteekerateekera buweereza buno.
Nga mmalirizza S.4 e Naggalama mu 1987 ssente ezinnyongerayo zaabula ne ngezaako okwenyigira mu busuubuzi nfune ku nsimbi kyokka nga n’ensonga z’ekkanisa nali nzijjumbira kuba nali mukebezi.
Olumu ng’omubuulizi bw’aba taliiwo, nga nkwata enkasi era kino nagenda nakyo mu maaso, omusumba Rev. Fredrick Kirumira bwe yantuma mu kkanisa y’e Bisombwe e Kyampisi okugira nga mbuulira kuba tebaalina mubuulizi.
Mu 1992 omusumba yansemba okugenda okutendekebwa mu by’obubuulizi era olwamaliriza ne mperezebwa mu bifo ebitali bimu.
Obuweereza ssaabuyingira kukola nsimbi wabula kulyowa myoyo abantu ba Katonda balokoke badde gy’ali naye kye ndabye mu buweereza bwange, ekkanisa erina enkola ekuba abaweereza baayo obwavu ne balemwa okusumba obulungi endiga za Katonda. Ekkanisa ngagga erina ettaka lingi, amasomero, amalwaliro, era esobola n’okutandikawo pulojekiti endala ezivaamu ensimbi.
Obuzibu, ekkanisa ekyusakyusa abaweereza kumpi buli mwaka, ekibalemesa okussa enkulaakulana mu bifo kuba buli kiseera baba basenguka.
Ekirala buli muweereza aba n’ekitone kya njawulo kale bw’akyusibwa nga tamalirizza nteekateeka ye, awo we bikoma era kino kikubye ekkanisa obwavu n’abaweereza baayo kuba tetumaliriza bye tukola.
Ekkanisa era tefaayo kutendeka baweereza baayo mu mirimu ng’obusomesa, obusawo, eby’ettaka batandike okukulira ebitongole byayo, yadde okufaayo okutandikawo pulojekiti eziwa Abakristaayo emirimu. Twesabire ekkanisa erongooseemu mu bino.
Ekirala tusaana ng’Ekkanisa twongere amaanyi mu kitongole kya Sunday School, Ekkanisa ey’enkya eggumire kuba kisuulirirwa nnyo. Mukama abakuume.


text:
Bya Vivien Nakitende ne Madiinah Nalwanga
KEERA nnyo mu katale gy’okola owulire omukka gw’emmindi bwe gucuuma! Okimanyi nti abasuubuzi 9 ku buli 10 mu butale bali ku ddogo?
Bwe wabaawo omusuubuzi awakana tujje tubakebere mu makendegere, oba ku mikono tetuusange nsiriba?
Oba kale, sooba mpolampola okebere wansi w’emidaala olabe oba toosangeyo ebyawongo omuli ensumbi ze bawanzeemu emiramula, enjo okuli oluyito oba olulimi lwa Namunye!
Amazima gali nti abasuubuzi abasinga obungi mu butale bakozesa eddogo era be bayimirizzaawo abasawo b’ekinnansi.
Wiiki bbiri eziyise, omusuubuzi Florence Nabbosa atunda niigiina mu katale e Wankulukuku yatwala musuubuzi munne Nnaalongo Sylivia naye omutunzi wa nigiina ku poliisi e Kitebi ng'amulanga kumusuulira omutwe gw'embwa mu mulyango gwe ng'ayagala aleme kutunda nti naye atundeko!
Nabbosa yategeeza nti omukozi wa Nnaalongo ye yamubbirako era n’asaba poliisi emuyambe ku musuubuzi ono nga tannamutuusaako bulabe.
Akulira bambega ku poliisi eno, Onesmus Mwesigwa yayita Nnaabakyala w'akatale Edith Nagawa batuule mu nsonga zino kyokka Nagawa n’agaana ng’agamba nti emisango gy'eddogo mu katale gimuytiriddeko era takyagisobola!
“Buli lunaku nfuna emisango gy’obulogo egitakka wansi w’esatu,” Nagawa bw’agamba. Agamba nti ekiri mu katale k’e Wankulukuku ly’eddogo ericuuma. Lisinga kubeera wakati w'abasuubuzi abatunda ebintu ebifaanagana.
Ndeeba
Fred Kazibwe, ssentebe w'akatale k'omu Ndeeba agamba nti awali abantu abangi ebintu ng'ebyo tebibulamu. “Sitera kubeera mu katale naye emisango gy’obulogo gisusse,” bw’agamba.
Joelia Nakati, musuubuzi mu katale k’omu Ndeeba: Wano mu katale kumpi buli musuubuzi alina eddogo mu mudaala gwe. Buli omu aloga munne okumusiraanya ye akole.
Waliwo be mmanyi abasigala mu katale mu budde bw'ekiro n'ekigendererwa ky’okufuuwa emmindi oba okusuula eddogo we baagala.
Nateete/Busega
Janet Bukirwa, katale k’e Nateete: Tuli bubi nnyo mu butale, okeera ku makya n'osanga obugugu bw'ebyawongo nga busuuliddwa ku mudaala gwo nga totegedde abusuddewo.
Kino naawe kikuwaliriza okwetambulirako weegange, mu katale e Nateete abasuubuzi basula ku ndagu!
Cissy Nandawula, mu katale k’e Busega agamba, “Ekimu ku bintu ebyalemesa akatale kaffe okusendebwawo lyali ddogo.
Ffe muno eddogo liviira ddala ku bakulembeze baffe abalikola okweremeza mu ntebe n'abasuubuzi okubakkiririzaamu.
N’olama otandika kufuuza midaala mu katale kano ebyawongo by’oyoola bijjuza magulukkumi, naye era ojja weetegese kuba bangi bali ku ndagu.”
Hadijah Namujuzi, mu katale k’e Kitebi: Eddogo n'obutale balinga balongo. Tewaliiyo katale kataliimu ddogo, abasuubuzi beeroga buli omu aba ayagala kusiraanya munne ye akole ate bafuba okulaba nga bokola ebintu ebitiisa.
Waliwo gwe twasanga ng’akommonta emmindi, ng’eno bw’alaamiriza naye ne bwe muloopa kuba kumala biseera!
Banuli Sseguya, ssentebe w'abasauubuzi mu katale e Kibuye: Emisango gy'obulogo gye gisinga obungi mu katale kaffe era oluusi tubivaako ne babbinkana bokka na bokka. Kuba obujulizi ku bulogo obuggya wa?
E Mukono
Mu katale ka Kame Valley e Mukono, obutakkaanya bw’abalukawo emabegako wakati w’abasuubuzi ab’enjawulo lwa ddogo. omusuubuzi omu, Nuulu Nabbosa kata ‘aveewo’ ne munne Nusula gwe yali alumiriza okumuloga!
Ekikwekweto kyakolebwa mu katale kano era ssentebe w’akatale eyaliwo mu kiseera ekyo n’azuula obusumbi obulimu eddagala wansi mu midaala gya bombi nga baabusimira mu ttaka!
Mu katale ke kamu gye buvuddeko, omusuubuzi yagudde eddalu era olunwe balusonga ku ddogo! Akulira abasawo b’ekinnansi mu disitulikiti y’e Mukono, Byekwaso Male, baamuyitako n’akakebera naye n’alangirira nti temuli ddogo litta bantu, wabula eriyita bakasitoma lyokka!
Mu mbiranye y’eddogo mu katale ka Kame, n’omubaka Betty Nambooze baamuyitako n’akuba olukung’aana mu katale kano ng’abasuubuzi bayitiridde okulwala n’okufa.
Wabula Nabbosa ne Nusula baagobwa mu katale, kati badda mu k’e Seeta akayitibwa Aniyalyamanyi akali ku luguudo oludda e Bukeerere okuliraana ekkanisa y’Abakulisitaayo.


text:
Bya MOSES KIZITO BUULE
Bw’owanjagira Katonda okumala ebbanga eddene alwa ddaaki n’akwanukula. Omusumba Ssaalongo Henry Nyanzi owa Victory Church e Seeta mu munisipaali y'e Mukono annyonnyola engeri gye yamala emyaka 10 ne mukyalawe, Nnaalongo Robinah Nyanzi nga basula mu kkanisa nga tebalina za bupangisa.
Era bamaze emyaka 25 mu bufumbo nga beegayirira Katonda abawe ezzadde kyokka nga zo endiga ze basabira zifuna abaana mu kaseera mpaawo kaaga!
Nyanzi 51 embeera eno agyogerako bw’ati;
"Nzaalibwa ku kyalo Buyinjayinja mu Ggombolola y’e Bisaga mu disitulikiti y’e Bukomansimbi, mu maka g’abagenzi Henry Nyanzi ne Maria Nansubuga. Twazaalibwa abaana 4 era nze muggalanda.
Nali saagala balokole yadde nga mukulu wange, Frank Ssendagala eyali omulokole ebiseera ebyo yafuba okumbuulira enjiri ndokoke.
Bwe nava e Bukomansimbi okujja mu Kampala, napangisa akazigo e Kibuli nga mwe nasinziiranga okutambuza emivumba gye nasuubulanga mu Owino ne ngitunda mu kibuga kyonna.
Pasita Nyanzi ng’ayambaza kabiitewe empeta mu kkanisa ya Victory mu Ndeeba.
NDABA OMUSANA
Mukulu wange Ssendagala eyali omulokole ng’asabira mu kkanisa y’omusumba Sserwadda eya Victory Church mu Ndeeba, teyakomya kumbuulira njiri. Yankoowoolanga ndokoke, nve ne ku walagi gwe nali nneekamirira buli lunaku, kyokka nga mmuddamu nti ebyo sibyetaaga.
Lumu mba nneebase mu kazigo kange nga ntamidde era nga ndeese ne malaaya, ne nzijirwa ekitangaala eky’amaanyi mu nnyumba. Nawulira eddoboozi nga ling’amba nti, ‘Olinda ki okulokoka?
Natya nnyo era olw’okuba eka twali Bakatoliki, nagenda mu Klezia e Nsambya gye saasanga bafaaza olwo ne njolekera Owino Ssendagala gye yali akolera. Mukulu wange ono yantwala ewa Paasita Joseph Sserwadda n’omutume Deo Balabyekkubo era mu 1988 ne ndokoka n’okutuusa leero.
Paasita Sserwadda ng’asitudde abalongo b’abagole (Banyanzi) mu kkanisa ya Victory mu Ndeeba.
NFUNA OMUKYALA
Bwe mmala okunywera mu kkanisa nga bamaze n’okunfuula omuweereza, abasumba banfunira omukyala Robinah era ne tufumbiriganwa mu 1988 ng’omugenzi Deo Balabyekkubo ye yatugatta mu kkanisa ya Prayer Palace e Kibuye.
Ku mbaga yaffe, amasuuti n’ekiteeteeyi ky’omugole twabyeyazika ku mikwano gyaffe era n’abagenyi baffe twabasembereza mu maka ga mukwano gwaffe, James Mugwanga agasangibwa e Kibuye.
Nga wayise emyaka 2, musumba Sserwadda yansindika mu buweereza e Bukoto ne nfuuka omusumba waayo. Eno gye nalabira ennaku etegambika ne mukyala wange kubanga twasula mu kkanisa okumala emyaka 10 nga tetulina nsimbi za bupangisa ate nga n’ekkanisa terina ssente.
Ekyemisana twalyanga ffene naye mu kkanisa mwalimu omukkiriza, Betty Kaggwa eyatuwanga ekyeggulo era nga atugumya obutava ku Mukama.
Amaka ga Banyanzi agali e Bbajjo.
Eyo gye twava ne tusenga e Seeta we twagula akataka ne tuzimbawo ekkanisa.
Embeera y’obutaba na mwana
Emyaka gibadde giyiseewo 25 nga tetulina mwana. Bangi babadde batwogerera mu kkanisa n’ebweru waayo naye twasalawo okuziba amatu.
Omwaka oguwedde ekkanisa yatusaba tukuze emyaka 25 mu bufumbo, naye nga tetulina baana! Kino Nnaalongo yasooka n’akigaana n’agaana n’okuyingira ennyumba yaffe amatiribona gye twazimba ku kyalo Bajjo mu gombolola ye Goma e Mukono, ng’agamba nti terina mugaso kubanga tewali baana bagenda kugizannyiramu.
Paasita Nyanzi ne kabiite we nga bakumba mu kkanisa ya Victory mu Ndeeba.
Wabula Mukama wa maanyi, gigenze okutuuka ng’azadde balongo era ennyumba yaffe kati mwe tubeera y’eri gye yali agaanyi okubeeramu.
Nnaalongo Robina Nnyanzi
Olw’ebbula ly’ezzadde, lumu nayagala okunoba naye ne ntya kubanga baze yali tanneekkaanyangako. Naye ekyang’umya z’essaala ze twasabanga ezireeta essuubi n’okusabira abalala ne bazaala nga nange ng’amba nti luliba olwo Mukama n’annyanukula.
Mmotoka eyatambuza Banyanzi ku mukolo kwe baddiddemu embaga nga beebaza n’ekula ly’abalongo.
Kata nfe essanyu bwe nafuna olubuto ne nzaala abalongo; Israel Kato Nyanzi ne Karen Kappuch Babirye Nyanzi nga kati ba myezi mukaaga.
Bajaguzza emyaka 25 mu bufumbo
Ku Ssande ewedde, Banyanzi baajaguzza emyaka 25 mu bufumbo ng’omukolo gwabadde mu kkanisa ya Victory mu Ndeeba. Omusumba Joseph Sserwadda ye yabasabidde n’okubakubisa ebiragaano omulundi ogwokubiri, okwagalana obulamu bwabwe bwonna.